CELEX: 32017R1991
Language: el
Date: 2017-10-25 00:00:00
Title: Κανονισμός (ΕΕ) 2017/1991 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2017, για την τροποποίηση του κανονισμού (ΕΕ) αριθ. 345/2013 σχετικά με τις ευρωπαϊκές εταιρείες επιχειρηματικού κεφαλαίου και του κανονισμού (ΕΕ) αριθ. 346/2013 σχετικά με τα ευρωπαϊκά ταμεία κοινωνικής επιχειρηματικότητας (Κείμενο που παρουσιάζει ενδιαφέρον για τον ΕΟΧ)

10.11.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 293/1
               
            ΚΑΝΟΝΙΣΜΌΣ (ΕΕ) 2017/1991 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
      της 25ης Οκτωβρίου 2017
      για την τροποποίηση του κανονισμού (ΕΕ) αριθ. 345/2013 σχετικά με τις ευρωπαϊκές εταιρείες επιχειρηματικού κεφαλαίου και του κανονισμού (ΕΕ) αριθ. 346/2013 σχετικά με τα ευρωπαϊκά ταμεία κοινωνικής επιχειρηματικότητας
      (Κείμενο που παρουσιάζει ενδιαφέρον για τον ΕΟΧ)
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 114,
      Έχοντας υπόψη την πρόταση της Ευρωπαϊκής Επιτροπής,
      Κατόπιν διαβίβασης του σχεδίου νομοθετικής πράξης στα εθνικά κοινοβούλια,
      Έχοντας υπόψη τη γνώμη της Ευρωπαϊκής Κεντρικής Τράπεζας (1),
      Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2),
      Αποφασίζοντας σύμφωνα με τη συνήθη νομοθετική διαδικασία (3),
      Εκτιμώντας τα ακόλουθα:
      
                  (1)
               
               
                  Οι κανονισμοί του Ευρωπαϊκού Κοινοβουλίου και του Συμβουλίου (ΕΕ) αριθ. 345/2013 (4) και (ΕΕ) αριθ. 346/2013 (5) θεσπίζουν ομοιόμορφες απαιτήσεις και προϋποθέσεις για τους διαχειριστές οργανισμών συλλογικών επενδύσεων που επιθυμούν να χρησιμοποιούν τον προσδιορισμό «EuVECA» ή «EuSEF» στην Ένωση για την εμπορική προώθηση εταιρειών επιχειρηματικού κεφαλαίου οι οποίες πληρούν τις προϋποθέσεις και ταμείων κοινωνικής επιχειρηματικότητας τα οποία πληρούν τις προϋποθέσεις αντίστοιχα. Οι κανονισμοί (ΕΕ) αριθ. 345/2013 και (ΕΕ) αριθ. 346/2013 περιέχουν κανόνες οι οποίοι διέπουν ιδίως τις επενδύσεις που πληρούν τις προϋποθέσεις, τους οργανισμούς χαρτοφυλακίου που πληρούν τις προϋποθέσεις και τους επιλέξιμους επενδυτές. Σύμφωνα με τους κανονισμούς (ΕΕ) αριθ. 345/2013 και (ΕΕ) αριθ. 346/2013, μόνο οι διαχειριστές με υπό διαχείριση στοιχεία ενεργητικού που δεν υπερβαίνουν συνολικά το ανώτατο όριο που αναφέρεται στο άρθρο 3 παράγραφος 2 στοιχείο β) της οδηγίας 2011/61/ΕΕ του Ευρωπαϊκού Κοινοβουλίου και του Συμβουλίου (6) πληρούν τις προϋποθέσεις για τη χρήση των προσδιορισμών «EuVECA» και «EuSEF» αντίστοιχα.
               
            
                  (2)
               
               
                  Η ανακοίνωση της Επιτροπής της 26ης Νοεμβρίου 2014 σχετικά με ένα επενδυτικό σχέδιο για την Ευρώπη παρέχει μια ολοκληρωμένη στρατηγική για την αντιμετώπιση της έλλειψης χρηματοδότησης, η οποία αποτελεί τροχοπέδη για τις δυνατότητες της Ευρώπης να αναπτυχθεί και να προσφέρει θέσεις εργασίας για τους πολίτες της. Στοχεύει στην αποδέσμευση ιδιωτικών επενδύσεων με τη χρήση δημόσιας χρηματοδότησης και με τη βελτίωση του νομικού πλαισίου για το επενδυτικό περιβάλλον.
               
            
                  (3)
               
               
                  Η ανακοίνωση της Επιτροπής της 30ής Σεπτεμβρίου 2015 σχετικά με ένα σχέδιο δράσης για την οικοδόμηση ένωσης κεφαλαιαγορών αποτελεί σημαντικό στοιχείο του επενδυτικού σχεδίου. Στοχεύει στη μείωση του κατακερματισμού των χρηματοπιστωτικών αγορών και στην αύξηση της προσφοράς κεφαλαίου για τις επιχειρήσεις, από πηγές εντός και εκτός της Ένωσης, μέσω της δημιουργίας μιας πραγματικής ενιαίας αγοράς κεφαλαίων. Η ανακοίνωση αυτή προσδιορίζει ότι οι κανονισμοί (ΕΕ) αριθ. 345/2013 και (ΕΕ) αριθ. 346/2013 πρέπει να τροποποιηθούν ώστε να διασφαλιστεί ότι τα πλαίσια μπορούν να υποστηρίζουν με τον καλύτερο δυνατό τρόπο τις επενδύσεις σε μικρομεσαίες επιχειρήσεις (ΜΜΕ).
               
            
                  (4)
               
               
                  Η αγορά των εταιρειών επιχειρηματικού κεφαλαίου που πληρούν τις προϋποθέσεις και των ταμείων κοινωνικής επιχειρηματικότητας που πληρούν τις προϋποθέσεις θα πρέπει να ανοίξει προκειμένου να αυξηθούν οι επιδράσεις κλίμακας, να μειωθεί το κόστος συναλλαγών και λειτουργίας, να βελτιωθεί ο ανταγωνισμός και να αυξηθούν οι επιλογές των επενδυτών. Η διεύρυνση της βάσης των υποψήφιων διαχειριστών συμβάλλει στο άνοιγμα της εν λόγω αγοράς και αναμένεται να ωφελήσει τις επιχειρήσεις που αναζητούν επενδύσεις, παρέχοντάς τους πρόσβαση σε χρηματοδότηση από ένα μεγαλύτερο και πιο ποικίλο φάσμα πηγών ριψοκίνδυνων επενδύσεων. Το πεδίο εφαρμογής των κανονισμών (ΕΕ) αριθ. 345/2013 και (ΕΕ) αριθ. 346/2013 θα πρέπει, συνεπώς, να επεκταθεί με το άνοιγμα της χρήσης των προσδιορισμών «EuVECA» και «EuSEF» από διαχειριστές οργανισμών συλλογικών επενδύσεων που έχουν λάβει άδεια σύμφωνα με το άρθρο 6 της οδηγίας 2011/61/ΕΕ.
               
            
                  (5)
               
               
                  Προκειμένου να διατηρηθεί το υψηλό επίπεδο προστασίας των επενδυτών, οι διαχειριστές οργανισμών συλλογικών επενδύσεων που έχουν λάβει άδεια δυνάμει του άρθρου 6 της οδηγίας 2011/61/ΕΕ θα πρέπει να εξακολουθήσουν να υπόκεινται στις απαιτήσεις της εν λόγω οδηγίας και θα πρέπει να εξακολουθήσουν να συμμορφώνονται προς ορισμένες διατάξεις του κανονισμού (ΕΕ) αριθ. 345/2013 ή του κανονισμού (ΕΕ) αριθ. 346/2013, και ιδίως αυτές που αφορούν τις επιλέξιμες επενδύσεις, τους στοχευόμενους επενδυτές και τις απαιτήσεις πληροφόρησης. Οι αρμόδιες αρχές στις οποίες η οδηγία 2011/61/ΕΕ αναθέτει εποπτικές εξουσίες θα πρέπει επίσης να ασκούν τις εξουσίες αυτές και σε σχέση με τους εν λόγω διαχειριστές.
               
            
                  (6)
               
               
                  Προκειμένου να διασφαλιστεί ότι οι αρμόδιες αρχές ενημερώνονται για κάθε νέα χρήση των προσδιορισμών «EuVECA» και «EuSEF», οι διαχειριστές οργανισμών συλλογικών επενδύσεων που έχουν λάβει άδεια σύμφωνα με το άρθρο 6 της οδηγίας 2011/61/ΕΕ θα πρέπει να καταχωρίζουν κάθε εταιρεία επιχειρηματικού κεφαλαίου που πληροί τις προϋποθέσεις ή ταμείο κοινωνικής επιχειρηματικότητας που πληροί τις προϋποθέσεις το οποίο σκοπεύουν να διαχειριστούν και να προωθήσουν εμπορικά. Αυτό θα πρέπει να διασφαλίσει ότι οι εν λόγω διαχειριστές δύνανται να διατηρούν τα επιχειρηματικά τους μοντέλα, έχοντας τη δυνατότητα να διαχειρίζονται οργανισμούς συλλογικών επενδύσεων που είναι εγκατεστημένοι σε άλλα κράτη μέλη, και να διευρύνουν περαιτέρω το φάσμα των προϊόντων που προσφέρουν.
               
            
                  (7)
               
               
                  Το φάσμα των επιλέξιμων επιχειρήσεων στις οποίες δύνανται να επενδύουν οι εταιρείες επιχειρηματικού κεφαλαίου που πληρούν τις προϋποθέσεις θα πρέπει να επεκταθεί, ώστε να αυξήσει περαιτέρω την προσφορά κεφαλαίων στις επιχειρήσεις. Ως εκ τούτου, ο ορισμός των οργανισμών χαρτοφυλακίου που πληρούν τις προϋποθέσεις θα πρέπει να περιλαμβάνει εταιρείες που απασχολούν έως 499 εργαζόμενους (μικρές επιχειρήσεις μεσαίας κεφαλαιοποίησης) που δεν έχουν εισαχθεί προς διαπραγμάτευση σε ρυθμιζόμενη αγορά ή σε πολυμερή μηχανισμό διαπραγμάτευσης και ΜΜΕ που είναι εισηγμένες σε αγορές ανάπτυξης ΜΜΕ. Οι νέες επενδυτικές επιλογές θα πρέπει επίσης να επιτρέπουν σε οντότητες που βρίσκονται σε στάδιο ανάπτυξης οι οποίες έχουν ήδη πρόσβαση σε άλλες πηγές χρηματοδότησης, όπως οι αγορές ανάπτυξης ΜΜΕ, να λαμβάνουν κεφάλαια από εταιρείες επιχειρηματικού κεφαλαίου που πληρούν τις προϋποθέσεις, γεγονός που με τη σειρά του θα συμβάλει στην ανάπτυξη των αγορών ανάπτυξης ΜΜΕ. Επιπλέον, οι επενδύσεις από εταιρείες επιχειρηματικού κεφαλαίου που πληρούν τις προϋποθέσεις σε οργανισμούς χαρτοφυλακίου που πληρούν τις προϋποθέσεις δεν αποκλείουν αυτόματα τους εν λόγω οργανισμούς χαρτοφυλακίου που πληρούν τις προϋποθέσεις από το να είναι επιλέξιμοι για δημόσια προγράμματα. Προκειμένου να ενισχυθούν περαιτέρω οι επενδύσεις, θα πρέπει να εξακολουθήσει να είναι δυνατή η συγκρότηση δομών ταμείου χαρτοφυλακίου δυνάμει των κανονισμών (ΕΕ) αριθ. 345/2013 και (ΕΕ) αριθ. 346/2013.
               
            
                  (8)
               
               
                  Προκειμένου να ενισχυθεί η ελκυστικότητα της χρήσης του προσδιορισμού «EuSEF» και να αυξηθεί περαιτέρω η παροχή κεφαλαίου σε κοινωνικές επιχειρήσεις, θα πρέπει να διευρυνθεί το φάσμα των επιλέξιμων επιχειρήσεων στις οποίες δύνανται να επενδύουν τα ταμεία κοινωνικής επιχειρηματικότητας που πληρούν τις προϋποθέσεις, με την επέκταση του ορισμού του θετικού κοινωνικού αντικτύπου. Αυτή η επέκταση θα οδηγήσει στην απλούστευση του ρυθμιστικού πλαισίου για τα ταμεία κοινωνικής επιχειρηματικότητας και θα διευκολύνει τη συμμετοχή των επενδυτών στα εν λόγω ταμεία μέσω της άρσης των διαφορών μεταξύ διαφορετικών ερμηνειών όσον αφορά το τι συνιστά θετικό κοινωνικό αντίκτυπο σε διαφορετικά ενωσιακά πλαίσια.
               
            
                  (9)
               
               
                  Θα πρέπει να επιτρέπεται επίσης η συμμετοχή, σε πιο μακροπρόθεσμο επίπεδο, εταιρειών επιχειρηματικού κεφαλαίου που πληρούν τις προϋποθέσεις στην κλίμακα χρηματοδότησης για μη εισηγμένες ΜΜΕ, μη εισηγμένες μικρές επιχειρήσεις μεσαίας κεφαλαιοποίησης και ΜΜΕ εισηγμένες σε αγορές ανάπτυξης ΜΜΕ, προκειμένου να ενισχυθεί περαιτέρω η δυνατότητα επίτευξης αποδόσεων από εταιρείες υψηλής ανάπτυξης. Ως εκ τούτου, θα πρέπει να επιτρέπονται και οι επενδύσεις συνέχειας μετά την πρώτη επένδυση.
               
            
                  (10)
               
               
                  Οι διαδικασίες καταχώρισης θα πρέπει να είναι απλές και οικονομικά αποδοτικές. Ως εκ τούτου, η καταχώριση ενός διαχειριστή σύμφωνα με τους κανονισμούς (ΕΕ) αριθ. 345/2013 και (ΕΕ) αριθ. 346/2013 θα πρέπει επίσης να εξυπηρετεί τον σκοπό της καταχώρισης που αναφέρεται στην οδηγία 2011/61/ΕΕ όσον αφορά τη διαχείριση των εταιρειών επιχειρηματικού κεφαλαίου που πληρούν τις προϋποθέσεις ή των ταμείων κοινωνικής επιχειρηματικότητας που πληρούν τις προϋποθέσεις. Οι αποφάσεις περί καταχώρισης και οι απορρίψεις καταχώρισης σύμφωνα με τον κανονισμό (ΕΕ) αριθ. 345/2013 ή τον κανονισμό (ΕΕ) αριθ. 346/2013 θα πρέπει, κατά περίπτωση, να υπόκεινται σε διοικητικό ή δικαστικό έλεγχο σύμφωνα με το εθνικό δίκαιο.
               
            
                  (11)
               
               
                  Οι πληροφορίες που παρέχονται στην αίτηση καταχώρισης και που γίνονται διαθέσιμες στην Ευρωπαϊκή Εποπτική Αρχή (Ευρωπαϊκή Αρχή Κινητών Αξιών και Αγορών) (ΕΑΚΑΑ), η οποία ιδρύθηκε με τον κανονισμό (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (7), θα πρέπει να χρησιμοποιούνται στην οργάνωση και διενέργεια αξιολογήσεων από ομοτίμους σύμφωνα με τον κανονισμό (ΕΕ) αριθ. 1095/2010 αποκλειστικά στο πλαίσιο της οδηγίας 2011/61/ΕΕ, και των κανονισμών (ΕΕ) αριθ. 345/2013, (ΕΕ) αριθ. 346/2013 και (ΕΕ) αριθ. 1095/2010, συμπεριλαμβανομένων των κανόνων για τη συλλογή πληροφοριών. Αυτό δεν θα πρέπει να προδικάζει με κανέναν τρόπο το αποτέλεσμα της επικείμενης νομοθετικής επανεξέτασης του κανονισμού (ΕΕ) αριθ. 1095/2010 και της οδηγίας 2011/61/ΕΕ.
               
            
                  (12)
               
               
                  Τα τέλη και οι λοιπές χρεώσεις που επιβάλλουν τα κράτη μέλη υποδοχής στους διαχειριστές εταιρειών επιχειρηματικού κεφαλαίου που πληρούν τις προϋποθέσεις και στους διαχειριστές ταμείων κοινωνικής επιχειρηματικότητας που πληρούν τις προϋποθέσεις συμβάλλουν στις αποκλίσεις μεταξύ των ρυθμιστικών πλαισίων και ενδέχεται ενίοτε να αποτελούν σημαντικό εμπόδιο για τις διασυνοριακές δραστηριότητες. Τα εν λόγω τέλη και χρεώσεις εμποδίζουν την ελεύθερη διασυνοριακή ροή κεφαλαίων στην Ένωση, υπονομεύοντας κατ’ αυτόν τον τρόπο τις αρχές της εσωτερικής αγοράς. Είναι επομένως αναγκαίο να τονιστεί και να διευκρινιστεί ότι η απαγόρευση στο κράτος μέλος υποδοχής να επιβάλλει απαιτήσεις ή διοικητικές διαδικασίες σε σχέση με την εμπορική προώθηση εταιρειών επιχειρηματικού κεφαλαίου που πληρούν τις προϋποθέσεις και ταμείων κοινωνικής επιχειρηματικότητας που πληρούν τις προϋποθέσεις στην επικράτειά του περιλαμβάνει την απαγόρευση επιβολής τελών και άλλων χρεώσεων στους διαχειριστές για την εμπορική προώθηση των εν λόγω εταιρειών και ταμείων εάν δεν απαιτείται η εκτέλεση εποπτικών καθηκόντων.
               
            
                  (13)
               
               
                  Οι κανονισμοί (ΕΕ) αριθ. 345/2013 και (ΕΕ) αριθ. 346/2013 ορίζουν ότι οι διαχειριστές εταιρειών επιχειρηματικού κεφαλαίου που πληρούν τις προϋποθέσεις και ταμείων κοινωνικής επιχειρηματικότητας που πληρούν τις προϋποθέσεις οι οποίοι δεν έχουν λάβει άδεια δυνάμει της οδηγίας 2011/61/ΕΕ πρέπει να διαθέτουν επαρκή ίδια κεφάλαια ανά πάσα στιγμή. Για να αναπτυχθεί μια κατάλληλη και αναλογική απαίτηση ιδίων κεφαλαίων για τους διαχειριστές εταιρειών επιχειρηματικού κεφαλαίου που πληρούν τις προϋποθέσεις και για τους διαχειριστές ταμείων κοινωνικής επιχειρηματικότητας που πληρούν τις προϋποθέσεις, το επίπεδο των ιδίων κεφαλαίων θα πρέπει να βασίζεται σε σωρευτικά κριτήρια και θα πρέπει να είναι σημαντικά χαμηλότερο και λιγότερο σύνθετο σε σχέση με τα ποσά που ορίζονται στην οδηγία 2011/61/ΕΕ, ώστε να λαμβάνονται υπόψη οι ιδιαιτερότητες, η φύση και το μικρό μέγεθος των εν λόγω εταιρειών και ταμείων, καθώς και να τηρείται η αρχή της αναλογικότητας. Προκειμένου να εξασφαλιστεί συνέπεια όσον αφορά την κατανόηση αυτών των υποχρεώσεων για τους εν λόγω διαχειριστές σε ολόκληρη την Ένωση, ο παρών κανονισμός θα πρέπει να προβλέπει την εφαρμογή ελάχιστων κεφαλαιακών απαιτήσεων και ιδίων κεφαλαίων. Λόγω του ειδικού ρόλου που θα μπορούσαν να διαδραματίσουν οι εταιρείες επιχειρηματικού κεφαλαίου που πληρούν τις προϋποθέσεις και τα ταμεία κοινωνικής επιχειρηματικότητας που πληρούν τις προϋποθέσεις στο πλαίσιο της ένωσης των κεφαλαιαγορών, ιδίως ενισχύοντας τη χρηματοδότηση του επιχειρηματικού κεφαλαίου και της κοινωνικής επιχειρηματικότητας, είναι αναγκαίο να προβλεφθούν για τους καταχωρισμένους διαχειριστές συγκεκριμένοι και στοχοθετημένοι κανόνες περί ιδίων κεφαλαίων, οι οποίοι θα αποκλίνουν από το πλαίσιο περί ιδίων κεφαλαίων για διαχειριστές που έχουν λάβει άδεια το οποίο προβλέπεται στην οδηγία 2011/61/ΕΕ.
               
            
                  (14)
               
               
                  Η ΕΑΚΑΑ θα πρέπει να μπορεί να εκπονεί σχέδια ρυθμιστικών τεχνικών προτύπων για να υποβάλλονται στην Επιτροπή. Τα εν λόγω πρότυπα θα πρέπει να καθορίζουν τις πληροφορίες που πρέπει να παρέχονται προς τις αρμόδιες αρχές στην αίτηση για την καταχώριση διαχειριστών ή εταιρειών σύμφωνα με τους κανονισμούς (ΕΕ) αριθ. 345/2013 και (ΕΕ) αριθ. 346/2013, καθώς και τα τμήματα των εν λόγω πληροφοριών που θα πρέπει να τεθούν στη διάθεση της ΕΑΚΑΑ από τις αρμόδιες αρχές, δίνοντας στην ΕΑΚΑΑ τη δυνατότητα να οργανώνει και να διεξάγει αξιολογήσεις από ομοτίμους δυνάμει του κανονισμού (ΕΕ) αριθ. 1095/2010.
               
            
                  (15)
               
               
                  Δεδομένου ότι ο παρών κανονισμός ανοίγει τη χρήση των προσδιορισμών «EuVECA» και «EuSEF» στους διαχειριστές οργανισμών συλλογικών επενδύσεων που έχουν λάβει άδεια σύμφωνα με το άρθρο 6 της οδηγίας 2011/61/ΕΕ, η κεντρική βάση δεδομένων που τηρείται από την ΕΑΚΑΑ σύμφωνα με τους κανονισμούς (ΕΕ) αριθ. 345/2013 και (ΕΕ) αριθ. 346/2013 θα πρέπει επίσης να περιλαμβάνει πληροφορίες σχετικά με τις εταιρείες επιχειρηματικού κεφαλαίου που πληρούν τις προϋποθέσεις και τα ταμεία κοινωνικής επιχειρηματικότητας που πληρούν τις προϋποθέσεις και τα οποία διαχειρίζονται και προωθούν εμπορικά οι εν λόγω διαχειριστές.
               
            
                  (16)
               
               
                  Προκειμένου να αποφευχθεί τυχόν αποδιοργάνωση της αγοράς, είναι απαραίτητο να προβλεφθεί για τους ήδη υφιστάμενους διαχειριστές των ήδη υφιστάμενων εταιρειών επιχειρηματικού κεφαλαίου που πληρούν τις προϋποθέσεις και των ήδη υφιστάμενων ταμείων κοινωνικής επιχειρηματικότητας που πληρούν τις προϋποθέσεις, για τη διάρκεια των εν λόγω εταιρειών και ταμείων, μία παρέκκλιση από τους κανόνες περί ιδίων κεφαλαίων δυνάμει του παρόντος κανονισμού. Οι εν λόγω διαχειριστές θα πρέπει ωστόσο να εξασφαλίζουν ότι είναι σε θέση να αποδείξουν ανά πάσα στιγμή την επάρκεια των ιδίων κεφαλαίων τους για τη διατήρηση της λειτουργικής συνέχειας.
               
            
                  (17)
               
               
                  Στο πλαίσιο της προσεχούς επανεξέτασης των κανονισμών (ΕΕ) αριθ. 345/2013 και (ΕΕ) αριθ. 346/2013, η Επιτροπή θα πρέπει να εξετάσει κατά πόσο θα ήταν σκόπιμο να δημιουργηθεί μια πρόσθετη προαιρετική επιλογή για ιδιώτες επενδυτές με τη χρήση ενός τροφοδοτικού αμοιβαίου κεφαλαίου βάσει των κανονισμών (ΕΕ) αριθ. 345/2013 και (ΕΕ) αριθ. 346/2013 για τις εν λόγω εταιρείες επιχειρηματικού κεφαλαίου που πληρούν τις προϋποθέσεις και τα ταμεία κοινωνικής επιχειρηματικότητας που πληρούν τις προϋποθέσεις τα οποία επιθυμούν να διευρύνουν τη βάση των επενδυτών τους. Η Επιτροπή θα πρέπει επίσης να εξετάσει κατά πόσο η μείωση του σχετικά υψηλού κατώτατου ορίου επένδυσης θα μπορούσε να είναι επωφελής, δεδομένου ιδίως ότι μπορεί να θεωρείται ως πιθανό εμπόδιο για την αύξηση των επενδύσεων στις εν λόγω εταιρείες. Θα πρέπει επίσης να εξετάσει κατά πόσο θα ήταν σκόπιμο να διευρυνθεί η χρήση του προσδιορισμού «EuSEF» ώστε να περιλαμβάνει και ορισμένες οντότητες πληθοχρηματοδότησης και μικροχρηματοδότησης με υψηλό κοινωνικό αντίκτυπο. Μολονότι το επιχειρηματικό κεφάλαιο εξακολουθεί να αποτελεί μορφή επένδυσης υψηλού κινδύνου, θα πρέπει να υπενθυμιστεί ότι εξίσου επικίνδυνες, μη ρυθμιζόμενες μορφές επενδύσεων τίθενται σε όλο και μεγαλύτερο βαθμό στη διάθεση των καταναλωτών. Οι εν λόγω μορφές επενδύσεων, όπως η πληθοχρηματοδότηση, δεν υπόκεινται σήμερα σε ρύθμιση σε επίπεδο Ένωσης, ενώ η χρήση των προσδιορισμών «EuVECA» και «EuSEF» ρυθμίζεται και εποπτεύεται.
               
            
                  (18)
               
               
                  Στο πλαίσιο των εργασιών της Επιτροπής για την ένωση κεφαλαιαγορών, ο ορισμός της εμπορικής προώθησης και οι αποκλίσεις στην ερμηνεία του εν λόγω ορισμού από τις εθνικές αρμόδιες αρχές προσδιορίστηκαν ως σημαντικά εμπόδια για τις διασυνοριακές επενδύσεις. Η Επιτροπή θα πρέπει να επανεξετάσει την καταλληλότητα του ορισμού αυτού.
               
            
                  (19)
               
               
                  Επιπλέον, η Επιτροπή θα πρέπει να αναλύσει τη σκοπιμότητα της καθιέρωσης ενός διαβατηρίου διαχείρισης για τους διαχειριστές των εταιρειών επιχειρηματικού κεφαλαίου που πληρούν τις προϋποθέσεις και των ταμείων κοινωνικής επιχειρηματικότητας που πληρούν τις προϋποθέσεις, καθώς και την καταλληλότητα του ορισμού της εμπορικής προώθησης για τα επιχειρηματικά κεφάλαια. Μετά την ανάλυση αυτή, η Επιτροπή θα πρέπει να υποβάλει έκθεση στο Ευρωπαϊκό Κοινοβούλιο και στο Συμβούλιο συνοδευόμενη, αν χρειάζεται, από νομοθετική πρόταση.
               
            
                  (20)
               
               
                  Δεδομένου ότι οι στόχοι του παρόντος κανονισμού, και συγκεκριμένα η περαιτέρω ενίσχυση της εσωτερικής αγοράς για τις εταιρείες επιχειρηματικού κεφαλαίου που πληρούν τις προϋποθέσεις και τα ταμεία κοινωνικής επιχειρηματικότητας που πληρούν τις προϋποθέσεις με την ενίσχυση της χρήσης των προσδιορισμών «EuVECA» και «EuSEF», δεν μπορούν να επιτευχθούν επαρκώς από τα κράτη μέλη, μπορούν όμως, εξαιτίας της κλίμακας και των συνεπειών τους, να επιτευχθούν καλύτερα σε επίπεδο Ένωσης, η Ένωση δύναται να λάβει μέτρα σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη των εν λόγω στόχων.
               
            
                  (21)
               
               
                  Ο παρών κανονισμός ισχύει με την επιφύλαξη της εφαρμογής των κανόνων περί κρατικών ενισχύσεων σε εταιρείες επιχειρηματικού κεφαλαίου που πληρούν τις προϋποθέσεις. Οι εν λόγω εταιρείες μπορούν να λειτουργήσουν ως οχήματα κρατικών ενισχύσεων που χορηγούνται για την προώθηση των επενδύσεων επιχειρηματικών κεφαλαίων σε ΜΜΕ μέσω, για παράδειγμα, ευνοϊκότερης μεταχείρισης των ιδιωτών επενδυτών σε σχέση με τους δημόσιους επενδυτές, υπό την προϋπόθεση ότι η εν λόγω ενίσχυση είναι συμβατή με τους κανόνες περί κρατικών ενισχύσεων και ιδίως με τον κανονισμό (ΕΕ) αριθ. 651/2014 της Επιτροπής (8).
               
            
                  (22)
               
               
                  Οι κανονισμοί (ΕΕ) αριθ. 345/2013 και (ΕΕ) αριθ. 346/2013 θα πρέπει να τροποποιηθούν αναλόγως,
               
            ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ο κανονισμός (ΕΕ) αριθ. 345/2013 τροποποιείται ως εξής:
      
                  1)
               
               
                  Στο άρθρο 2, η παράγραφος 2 αντικαθίσταται από το ακόλουθο κείμενο:
                  «2.   Τα άρθρα 3 έως 6, το άρθρο 12, το άρθρο 13 παράγραφος 1 στοιχεία γ) και θ), τα άρθρα 14α έως 19, το άρθρο 20 παράγραφος 3 δεύτερο εδάφιο και τα άρθρα 21 και 21α του παρόντος κανονισμού ισχύουν για τους διαχειριστές οργανισμών συλλογικών επενδύσεων που έχουν λάβει άδεια σύμφωνα με το άρθρο 6 της οδηγίας 2011/61/ΕΕ οι οποίοι διαχειρίζονται χαρτοφυλάκια εταιρειών επιχειρηματικού κεφαλαίου που πληρούν τις προϋποθέσεις και σκοπεύουν να χρησιμοποιούν τον προσδιορισμό “EuVECA” σε σχέση με την εμπορική προώθηση των εν λόγω εταιρειών στην Ένωση.».
               
            
                  2)
               
               
                  Στο άρθρο 3, το πρώτο εδάφιο τροποποιείται ως εξής:
                  
                              α)
                           
                           
                              στο στοιχείο δ), το σημείο i) αντικαθίσταται από το ακόλουθο κείμενο:
                              
                                          «i)
                                       
                                       
                                          κατά τον χρόνο που πραγματοποιείται η πρώτη επένδυση από την εταιρεία επιχειρηματικού κεφαλαίου που πληροί τις προϋποθέσεις στην επιχείρηση αυτή, συμμορφώνεται με μία από τις ακόλουθες προϋποθέσεις:
                                          
                                                      —
                                                   
                                                   
                                                      η επιχείρηση δεν έχει εισαχθεί προς διαπραγμάτευση σε ρυθμιζόμενη αγορά ή σε πολυμερή μηχανισμό διαπραγμάτευσης, όπως ορίζονται στο άρθρο 4 παράγραφος 1 σημεία 21) και 22) της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (*1), και απασχολεί έως 499 άτομα,
                                                   
                                                
                                                      —
                                                   
                                                   
                                                      η επιχείρηση είναι μικρομεσαία επιχείρηση, όπως ορίζεται στο άρθρο 4 παράγραφος 1 σημείο 13) της οδηγίας 2014/65/ΕΕ, η οποία είναι εισηγμένη σε αγορά ανάπτυξης ΜΜΕ, όπως ορίζεται στο άρθρο 4 παράγραφος 1 σημείο 12) της εν λόγω οδηγίας,
                                                   
                                                
                                    
                                 (*1)  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).»·"
						
                           
                        
                              β)
                           
                           
                              το στοιχείο ια) αντικαθίσταται από το ακόλουθο κείμενο:
                              «ια)   “κράτος μέλος καταγωγής”: το κράτος μέλος στο οποίο ο διαχειριστής εταιρείας επιχειρηματικού κεφαλαίου που πληροί τις προϋποθέσεις έχει την καταστατική έδρα του,»·
                           
                        
                              γ)
                           
                           
                              το στοιχείο ιγ) αντικαθίσταται από το ακόλουθο κείμενο:
                              
                                          «ιγ)
                                       
                                       
                                          “αρμόδια αρχή”:
                                          
                                                      i)
                                                   
                                                   
                                                      για τους διαχειριστές όπως αναφέρονται στο άρθρο 2 παράγραφος 1 του παρόντος κανονισμού, η αρμόδια αρχή που αναφέρεται στο άρθρο 3 παράγραφος 3 στοιχείο α) της οδηγίας 2011/61/ΕΕ,
                                                   
                                                
                                                      ii)
                                                   
                                                   
                                                      για τους διαχειριστές όπως αναφέρονται στο άρθρο 2 παράγραφος 2 του παρόντος κανονισμού, η αρμόδια αρχή που αναφέρεται στο άρθρο 7 παράγραφος 1 της οδηγίας 2011/61/ΕΕ,
                                                   
                                                
                                                      iii)
                                                   
                                                   
                                                      για τις εταιρείες επιχειρηματικού κεφαλαίου που πληρούν τις προϋποθέσεις, η αρμόδια αρχή του κράτους μέλους στο οποίο είναι εγκατεστημένη η εταιρεία επιχειρηματικού κεφαλαίου που πληροί τις προϋποθέσεις,»·
                                                   
                                                
                                    
                        
                              δ)
                           
                           
                              προστίθεται το ακόλουθο στοιχείο:
                              «ιδ)   “αρμόδια αρχή του κράτους μέλος υποδοχής”: η αρχή κράτους μέλους, εκτός του κράτους μέλους καταγωγής, στο οποίο προωθείται εμπορικά η εταιρεία επιχειρηματικού κεφαλαίου που πληροί τις προϋποθέσεις.».
                           
                        
            
                  3)
               
               
                  Στο άρθρο 7, το στοιχείο στ) αντικαθίσταται από το ακόλουθο κείμενο:
                  
                              «στ)
                           
                           
                              να αντιμετωπίζουν τους επενδυτές τους ισότιμα. Αυτό δεν αποκλείει το ενδεχόμενο ευνοϊκότερης μεταχείρισης ιδιωτών επενδυτών σε σχέση με ένα δημόσιο επενδυτή, υπό την προϋπόθεση ότι αυτή η μεταχείριση συνάδει με τους κανόνες περί κρατικών ενισχύσεων, ιδίως το άρθρο 21 του κανονισμού (ΕΕ) αριθ. 651/2014 της Επιτροπής (*2), και γνωστοποιείται στον κανονισμό ή στην ιδρυτική πράξη της εταιρείας,
                           
                        
                     (*2)  Κανονισμός (ΕΕ) αριθ. 651/2014 της Επιτροπής, της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ' εφαρμογή των άρθρων 107 και 108 της Συνθήκης (ΕΕ L 187 της 26.6.2014, σ. 1).»."
						
               
            
                  4)
               
               
                  Το άρθρο 10 τροποποιείται ως εξής:
                  
                              α)
                           
                           
                              η παράγραφος 2 αντικαθίσταται από το ακόλουθο κείμενο:
                              «2.   Τόσο οι εταιρείες επιχειρηματικού κεφαλαίου που πληρούν τις προϋποθέσεις και υπόκεινται σε εσωτερική διαχείριση όσο και οι εξωτερικοί διαχειριστές εταιρειών επιχειρηματικού κεφαλαίου που πληρούν τις προϋποθέσεις διαθέτουν αρχικό κεφάλαιο ύψους 50 000 EUR.»·
                           
                        
                              β)
                           
                           
                              προστίθενται οι ακόλουθες παράγραφοι:
                              «3.   Τα ίδια κεφάλαια ανέρχονται ανά πάσα στιγμή τουλάχιστον στο ένα όγδοο των παγίων εξόδων που πραγματοποίησε ο διαχειριστής κατά το προηγούμενο έτος. Η αρμόδια αρχή του κράτους μέλους καταγωγής μπορεί να προσαρμόζει την εν λόγω απαίτηση σε περίπτωση που έχει επέλθει ουσιαστική μεταβολή στις δραστηριότητες του διαχειριστή σε σχέση με το προηγούμενο έτος. Σε περίπτωση που ο διαχειριστής εταιρείας επιχειρηματικού κεφαλαίου που πληροί τις προϋποθέσεις δεν έχει συμπληρώσει ένα έτος στο πλαίσιο της δραστηριότητάς του, το απαιτούμενο ποσό ανέρχεται στο ένα όγδοο των παγίων εξόδων που προβλέπονται στο επιχειρηματικό του σχέδιο, εκτός εάν η αρμόδια αρχή του κράτους μέλους καταγωγής απαιτεί προσαρμογή του εν λόγω σχεδίου.
                              4.   Σε περίπτωση που η αξία των εταιρειών επιχειρηματικού κεφαλαίου που πληρούν τις προϋποθέσεις και τις οποίες διαχειρίζεται ο διαχειριστής υπερβαίνει τα 250 000 000 EUR, ο διαχειριστής παρέχει πρόσθετο ποσό ιδίων κεφαλαίων. Το εν λόγω πρόσθετο ποσό αντιστοιχεί στο 0,02 % του ποσού κατά το οποίο η συνολική αξία των εταιρειών επιχειρηματικού κεφαλαίου που πληρούν τις προϋποθέσεις υπερβαίνει τα 250 000 000 EUR.
                              5.   Η αρμόδια αρχή του κράτους μέλους καταγωγής μπορεί να επιτρέπει στον διαχειριστή εταιρειών επιχειρηματικού κεφαλαίου να μην παρέχει μέχρι και το 50 % του πρόσθετου ποσού ιδίων κεφαλαίων που αναφέρεται στην παράγραφο 4, εφόσον ο εν λόγω διαχειριστής διαθέτει εγγύηση του ιδίου ποσού από πιστωτικό ίδρυμα ή ασφαλιστική επιχείρηση που έχει την καταστατική του έδρα σε κράτος μέλος, ή και σε τρίτη χώρα όπου υπόκειται σε κανόνες προληπτικής εποπτείας που θεωρούνται από την αρμόδια αρχή του κράτους μέλους καταγωγής ισοδύναμοι με τους κανόνες προληπτικής εποπτείας του ενωσιακού δικαίου.
                              6.   Τα ίδια κεφάλαια επενδύονται σε ρευστά ή βραχυχρονίως ρευστοποιήσιμα περιουσιακά στοιχεία και δεν περιλαμβάνουν κερδοσκοπικές θέσεις.».
                           
                        
            
                  5)
               
               
                  Στο άρθρο 12, προστίθεται η ακόλουθη παράγραφος:
                  «4.   Η αρμόδια αρχή του κράτους μέλους καταγωγής καθιστά διαθέσιμα όλα τα στοιχεία που συγκεντρώνονται βάσει του παρόντος άρθρου στην αρμόδια αρχή κάθε ενδιαφερόμενης εταιρείας επιχειρηματικού κεφαλαίου που πληροί τις προϋποθέσεις, στην αρμόδια αρχή κάθε ενδιαφερόμενου κράτους μέλους υποδοχής και στην ΕΑΚΑΑ, σε εύθετο χρόνο, μέσω της διαδικασίας που αναφέρεται στο άρθρο 22.».
               
            
                  6)
               
               
                  Στο άρθρο 13 παράγραφος 1, το στοιχείο β) αντικαθίσταται από το ακόλουθο κείμενο:
                  
                              «β)
                           
                           
                              την ποσότητα ιδίων κεφαλαίων που έχει στη διάθεσή του ο εν λόγω διαχειριστής για τη διατήρηση των επαρκών ανθρώπινων και τεχνικών πόρων που είναι απαραίτητοι για την ορθή διαχείριση των εταιρειών επιχειρηματικού κεφαλαίου που πληρούν τις προϋποθέσεις,».
                           
                        
            
                  7)
               
               
                  Το άρθρο 14 τροποποιείται ως εξής:
                  
                              α)
                           
                           
                              στην παράγραφο 1, το στοιχείο ε) διαγράφεται·
                           
                        
                              β)
                           
                           
                              στην παράγραφο 2, το στοιχείο δ) διαγράφεται·
                           
                        
                              γ)
                           
                           
                              προστίθενται οι ακόλουθες παράγραφοι:
                              «4.   Ο διαχειριστής που αναφέρεται στην παράγραφο 1 ενημερώνεται από την αρμόδια αρχή του κράτους μέλους καταγωγής αν έχει καταχωριστεί ως διαχειριστής εταιρείας επιχειρηματικού κεφαλαίου που πληροί τις προϋποθέσεις το αργότερο δύο μήνες μετά την υποβολή από αυτόν όλων των πληροφοριών που αναφέρονται στην εν λόγω παράγραφο.
                              5.   Η καταχώριση σύμφωνα με το παρόν άρθρο αποτελεί καταχώριση για τους σκοπούς του άρθρου 3 παράγραφος 3 της οδηγίας 2011/61/ΕΕ σχετικά με τη διαχείριση εταιρειών επιχειρηματικού κεφαλαίου που πληρούν τις προϋποθέσεις.
                              6.   Οι αναφερόμενοι στο παρόν άρθρο διαχειριστές εταιρειών επιχειρηματικού κεφαλαίου που πληρούν τις προϋποθέσεις κοινοποιούν στην αρμόδια αρχή του κράτους μέλους καταγωγής τυχόν ουσιώδεις αλλαγές στους όρους της αρχικής τους καταχώρισης σύμφωνα με το παρόν άρθρο πριν τεθούν σε ισχύ οι αλλαγές αυτές.
                              Εάν η αρμόδια αρχή του κράτους μέλους καταγωγής αποφασίσει να επιβάλει περιορισμούς ή να απορρίψει τις αλλαγές που αναφέρονται στο πρώτο εδάφιο, ενημερώνει σχετικά τον διαχειριστή της εταιρείας επιχειρηματικού κεφαλαίου που πληροί τις προϋποθέσεις εντός ενός μήνα από την παραλαβή της κοινοποίησης των εν λόγω αλλαγών. Η αρμόδια αρχή μπορεί να παρατείνει την εν λόγω προθεσμία έως και κατά έναν μήνα εάν θεωρεί ότι αυτό είναι αναγκαίο λόγω των ειδικών περιστάσεων της υπόθεσης, αφού απευθύνει σχετική κοινοποίηση στον διαχειριστή της εταιρείας επιχειρηματικού κεφαλαίου που πληροί τις προϋποθέσεις. Εάν η οικεία αρμόδια αρχή δεν αντιταχθεί στις αλλαγές εντός της σχετικής περιόδου εκτίμησης, οι αλλαγές αυτές μπορούν να τίθενται σε εφαρμογή.
                              7.   Προκειμένου να εξασφαλιστεί η ομοιόμορφη εφαρμογή του παρόντος άρθρου, η ΕΑΚΑΑ δύναται να καταρτίζει σχέδια ρυθμιστικών τεχνικών προτύπων προκειμένου να καθορίσει περαιτέρω τις πληροφορίες που πρέπει να παρέχονται στις αρμόδιες αρχές με την αίτηση καταχώρισης όπως ορίζεται στην παράγραφο 1 και να καθορίσει περαιτέρω τις προϋποθέσεις όπως ορίζονται στην παράγραφο 2.
                              Ανατίθεται στην Επιτροπή η εξουσία να συμπληρώνει τον παρόντα κανονισμό με την έκδοση των ρυθμιστικών τεχνικών προτύπων που αναφέρονται στο πρώτο εδάφιο της παρούσας παραγράφου σύμφωνα με τα άρθρα 10 έως 14 του κανονισμού (ΕΕ) αριθ. 1095/2010.
                              8.   Προκειμένου να εξασφαλιστεί η ομοιόμορφη εφαρμογή του παρόντος άρθρου, η ΕΑΚΑΑ δύναται να καταρτίζει σχέδια εκτελεστικών τεχνικών προτύπων σχετικά με τυποποιημένους μορφότυπους, υποδείγματα και διαδικασίες για την παροχή πληροφοριών στις αρμόδιες αρχές με την αίτηση καταχώρισης της παραγράφου 1, καθώς και σχετικά με τις προϋποθέσεις της παραγράφου 2.
                              Ανατίθεται στην Επιτροπή η εξουσία να εκδίδει τα εκτελεστικά τεχνικά πρότυπα που αναφέρονται στο πρώτο εδάφιο της παρούσας παραγράφου σύμφωνα με το άρθρο 15 του κανονισμού (ΕΕ) αριθ. 1095/2010.
                              9.   Η ΕΑΚΑΑ διοργανώνει και διεξάγει αξιολογήσεις από ομοτίμους σύμφωνα με το άρθρο 30 του κανονισμού (ΕΕ) αριθ. 1095/2010 προκειμένου να ενισχυθεί η συνοχή των διαδικασιών καταχώρισης που διενεργούνται από τις αρμόδιες αρχές δυνάμει του παρόντος κανονισμού.».
                           
                        
            
                  8)
               
               
                  Παρεμβάλλονται τα ακόλουθα άρθρα:
                  «Άρθρο 14α
                  1.   Οι διαχειριστές οργανισμών συλλογικών επενδύσεων που έχουν λάβει άδεια σύμφωνα με το άρθρο 6 της οδηγίας 2011/61/ΕΕ υποβάλλουν αίτηση καταχώρισης των εταιρειών επιχειρηματικού κεφαλαίου που πληρούν τις προϋποθέσεις για τις οποίες προτίθενται να χρησιμοποιούν τον προσδιορισμό “EuVECA”.
                  2.   Η αίτηση καταχώρισης που αναφέρεται στην παράγραφο 1 υποβάλλεται στην αρμόδια αρχή της εταιρείας επιχειρηματικού κεφαλαίου που πληροί τις προϋποθέσεις και περιλαμβάνει τα ακόλουθα:
                  
                              α)
                           
                           
                              τον κανονισμό ή την ιδρυτική πράξη της εταιρείας επιχειρηματικού κεφαλαίου που πληροί τις προϋποθέσεις,
                           
                        
                              β)
                           
                           
                              πληροφορίες για την ταυτότητα του θεματοφύλακα,
                           
                        
                              γ)
                           
                           
                              τις πληροφορίες που αναφέρονται στο άρθρο 14 παράγραφος 1,
                           
                        
                              δ)
                           
                           
                              κατάλογο των κρατών μελών όπου οι διαχειριστές που αναφέρονται στην παράγραφο 1 έχουν συστήσει ή προτίθενται να συστήσουν εταιρείες επιχειρηματικού κεφαλαίου που πληρούν τις προϋποθέσεις.
                           
                        Για τους σκοπούς του στοιχείου γ) του πρώτου εδαφίου, οι πληροφορίες σχετικά με τις ρυθμίσεις που πραγματοποιούνται για τη συμμόρφωση προς τις απαιτήσεις του κεφαλαίου ΙΙ αναφέρονται στις ρυθμίσεις που πραγματοποιούνται για τη συμμόρφωση προς τα άρθρα 5 και 6 και το άρθρο 13 παράγραφος 1 στοιχεία γ) και θ).
                  3.   Στην περίπτωση που η αρμόδια αρχή μιας εταιρείας επιχειρηματικού κεφαλαίου που πληροί τις προϋποθέσεις είναι διαφορετική από την αρμόδια αρχή του κράτους μέλους καταγωγής, η αρμόδια αρχή της εταιρείας επιχειρηματικού κεφαλαίου που πληροί τις προϋποθέσεις ζητεί να ενημερωθεί από την αρμόδια αρχή του κράτους μέλους καταγωγής σχετικά με το κατά πόσο η εταιρεία επιχειρηματικού κεφαλαίου που πληροί τις προϋποθέσεις εμπίπτει στο πεδίο εφαρμογής της εξουσιοδότησης του διαχειριστή να διαχειρίζεται ΟΕΕ και σχετικά με το κατά πόσο πληρούνται οι προϋποθέσεις του άρθρου 14 παράγραφος 2 στοιχείο α).
                  Η αρμόδια αρχή της εταιρείας επιχειρηματικού κεφαλαίου που πληροί τις προϋποθέσεις μπορεί επίσης να ζητήσει από την αρμόδια αρχή του κράτους μέλους καταγωγής διευκρινίσεις και πληροφορίες σχετικά με την τεκμηρίωση που αναφέρεται στην παράγραφο 2.
                  Η αρμόδια αρχή του κράτους μέλους καταγωγής απαντά εντός ενός μήνα από την ημερομηνία παραλαβής της αίτησης που υπέβαλε η αρμόδια αρχή της εταιρείας επιχειρηματικού κεφαλαίου που πληροί τις προϋποθέσεις.
                  4.   Οι διαχειριστές που αναφέρονται στην παράγραφο 1 δεν υποχρεούνται να παρέχουν πληροφορίες ή έγγραφα τα οποία έχουν ήδη παράσχει δυνάμει της οδηγίας 2011/61/ΕΕ.
                  5.   Αφού αξιολογήσει την τεκμηρίωση που έλαβε σύμφωνα με την παράγραφο 2 και αφού λάβει τυχόν διευκρινίσεις και πληροφορίες που αναφέρονται στην παράγραφο 3, η αρμόδια αρχή της εταιρείας επιχειρηματικού κεφαλαίου που πληροί τις προϋποθέσεις καταχωρίζει κάθε εταιρεία ως εταιρεία επιχειρηματικού κεφαλαίου που πληροί τις προϋποθέσεις αν ο διαχειριστής της εταιρείας πληροί τους όρους που προβλέπονται στο άρθρο 14 παράγραφος 2.
                  6.   Η αρμόδια αρχή εταιρείας επιχειρηματικού κεφαλαίου που πληροί τις προϋποθέσεις ενημερώνει τον διαχειριστή που αναφέρεται στην παράγραφο 1 αν η εταιρεία έχει καταχωριστεί ως εταιρεία επιχειρηματικού κεφαλαίου που πληροί τις προϋποθέσεις το αργότερο δύο μήνες μετά την υποβολή από τον εν λόγω διαχειριστή όλης της τεκμηρίωσης που αναφέρεται στην παράγραφο 2.
                  7.   Η καταχώριση σύμφωνα με το παρόν άρθρο ισχύει σε ολόκληρο το έδαφος της Ένωσης και επιτρέπει την εμπορική προώθηση των εν λόγω εταιρειών με τον προσδιορισμό “EuVECA” σε ολόκληρη την Ένωση.
                  8.   Προκειμένου να εξασφαλιστεί η ομοιόμορφη εφαρμογή του παρόντος άρθρου, η ΕΑΚΑΑ δύναται να καταρτίζει σχέδια ρυθμιστικών τεχνικών προτύπων προκειμένου να καθορίσει περαιτέρω τις πληροφορίες που πρέπει να παρέχονται στις αρμόδιες αρχές σύμφωνα με την παράγραφο 2.
                  Ανατίθεται στην Επιτροπή η εξουσία να συμπληρώνει τον παρόντα κανονισμό με την έκδοση των ρυθμιστικών τεχνικών προτύπων που αναφέρονται στο πρώτο εδάφιο της παρούσας παραγράφου σύμφωνα με τα άρθρα 10 έως 14 του κανονισμού (ΕΕ) αριθ. 1095/2010.
                  9.   Προκειμένου να εξασφαλιστεί η ομοιόμορφη εφαρμογή του παρόντος άρθρου, η ΕΑΚΑΑ δύναται να καταρτίζει σχέδια εκτελεστικών τεχνικών προτύπων σχετικά με τυποποιημένους μορφότυπους, υποδείγματα και διαδικασίες για την παροχή πληροφοριών στις αρμόδιες αρχές σύμφωνα με την παράγραφο 2.
                  Ανατίθεται στην Επιτροπή η εξουσία να εκδίδει τα εκτελεστικά τεχνικά πρότυπα που αναφέρονται στο πρώτο εδάφιο της παρούσας παραγράφου σύμφωνα με το άρθρο 15 του κανονισμού (ΕΕ) αριθ. 1095/2010.
                  10.   Η ΕΑΚΑΑ διοργανώνει και διεξάγει αξιολογήσεις από ομοτίμους σύμφωνα με το άρθρο 30 του κανονισμού (ΕΕ) αριθ. 1095/2010 προκειμένου να ενισχυθεί η συνοχή των διαδικασιών καταχώρισης που διενεργούνται από τις αρμόδιες αρχές δυνάμει του παρόντος κανονισμού.
                  Άρθρο 14β
                  Τα κράτη μέλη διασφαλίζουν ότι οποιαδήποτε άρνηση καταχώρισης διαχειριστή όπως αναφέρεται στο άρθρο 14 ή εταιρείας όπως αναφέρεται στο άρθρο 14α τεκμηριώνεται, κοινοποιείται στους διαχειριστές που αναφέρονται στα εν λόγω άρθρα και υπόκειται σε δικαίωμα προσφυγής ενώπιον εθνικής δικαστικής, διοικητικής ή άλλης αρχής. Το εν λόγω δικαίωμα προσφυγής ισχύει επίσης και όσον αφορά την καταχώριση όταν δεν έχει ληφθεί απόφαση επί της καταχώρισης εντός δύο μηνών από την υποβολή όλων των απαιτούμενων πληροφοριών από τον διαχειριστή. Τα κράτη μέλη μπορούν να απαιτούν από διαχειριστή να εξαντλεί κάθε προκαταρκτική διοικητική προσφυγή που προβλέπεται από το εθνικό δίκαιο προτού ασκήσει το ανωτέρω δικαίωμα προσφυγής.».
               
            
                  9)
               
               
                  Στο άρθρο 16, οι παράγραφοι 1 και 2 αντικαθίστανται από το ακόλουθο κείμενο:
                  «1.   Η αρμόδια αρχή του κράτους μέλους καταγωγής κοινοποιεί αμέσως στις αρμόδιες αρχές των κρατών μελών υποδοχής, καθώς και στην ΕΑΚΑΑ, κάθε καταχώριση ή διαγραφή ενός διαχειριστή εταιρείας επιχειρηματικού κεφαλαίου που πληροί τις προϋποθέσεις από το μητρώο, κάθε προσθήκη ή διαγραφή μιας εταιρείας επιχειρηματικού κεφαλαίου που πληροί τις προϋποθέσεις από το μητρώο και κάθε προσθήκη ή διαγραφή ενός κράτους μέλους από τη λίστα κρατών μελών στα οποία ο διαχειριστής εταιρείας επιχειρηματικού κεφαλαίου που πληροί τις προϋποθέσεις προτίθεται να προωθήσει εμπορικά τις εν λόγω εταιρείες.
                  Για τους σκοπούς του πρώτου εδαφίου, η αρμόδια αρχή μιας εταιρείας επιχειρηματικού κεφαλαίου που πληροί τις προϋποθέσεις η οποία έχει καταχωριστεί σύμφωνα με το άρθρο 14α κοινοποιεί αμέσως στην αρμόδια αρχή του κράτους μέλους καταγωγής, στις αρμόδιες αρχές των κρατών μελών υποδοχής και στην ΕΑΚΑΑ κάθε προσθήκη ή διαγραφή εταιρείας επιχειρηματικού κεφαλαίου που πληροί τις προϋποθέσεις από το μητρώο ή κάθε προσθήκη ή διαγραφή κράτους μέλους από τη λίστα κρατών μελών στα οποία ο διαχειριστής της εν λόγω εταιρείας επιχειρηματικού κεφαλαίου που πληροί τις προϋποθέσεις προτίθεται να προωθήσει εμπορικά την εν λόγω εταιρεία.
                  2.   Οι αρμόδιες αρχές των κρατών μελών υποδοχής δεν επιβάλλουν στους διαχειριστές εταιρειών επιχειρηματικού κεφαλαίου που πληρούν τις προϋποθέσεις οποιεσδήποτε απαιτήσεις ή διοικητικές διαδικασίες σχετικά με την εμπορική προώθηση των εταιρειών επιχειρηματικού κεφαλαίου τους που πληρούν τις προϋποθέσεις και δεν απαιτούν οποιαδήποτε έγκριση της εμπορικής προώθησης πριν από την έναρξή της. Οι εν λόγω απαιτήσεις ή διοικητικές διαδικασίες περιλαμβάνουν τα τέλη και λοιπές χρεώσεις.».
               
            
                  10)
               
               
                  Παρεμβάλλεται το ακόλουθο άρθρο:
                  «Άρθρο 16α
                  1.   Για τη διοργάνωση και τη διεξαγωγή αξιολογήσεων από ομοτίμους σύμφωνα με το άρθρο 14 παράγραφος 9 και το άρθρο 14α παράγραφος 10, η αρμόδια αρχή του κράτους μέλους καταγωγής ή, αν πρόκειται για διαφορετική αρχή, η αρμόδια αρχή της εταιρείας επιχειρηματικού κεφαλαίου που πληροί τις προϋποθέσεις εξασφαλίζει ότι οι τελικές πληροφορίες βάσει των οποίων πραγματοποιήθηκε η καταχώριση, όπως ορίζεται στο άρθρο 14 παράγραφοι 1 και 2 και στο άρθρο 14α παράγραφος 2, διατίθενται στην ΕΑΚΑΑ σε εύθετο χρόνο μετά την καταχώριση. Οι πληροφορίες αυτές διατίθενται μέσω της διαδικασίας που αναφέρεται στο άρθρο 22.
                  2.   Προκειμένου να εξασφαλιστεί η ομοιόμορφη εφαρμογή του παρόντος άρθρου, η ΕΑΚΑΑ δύναται να καταρτίζει σχέδια ρυθμιστικών τεχνικών προτύπων προκειμένου να καθορίσει περαιτέρω τις πληροφορίες που πρέπει να διατίθενται στην ΕΑΚΑΑ σύμφωνα με την παράγραφο 1.
                  Ανατίθεται στην Επιτροπή η εξουσία να συμπληρώνει τον παρόντα κανονισμό με την έκδοση των ρυθμιστικών τεχνικών προτύπων που αναφέρονται στο πρώτο εδάφιο της παρούσας παραγράφου σύμφωνα με τα άρθρα 10 έως 14 του κανονισμού (ΕΕ) αριθ. 1095/2010.
                  3.   Προκειμένου να εξασφαλιστεί η ομοιόμορφη εφαρμογή του παρόντος άρθρου, η ΕΑΚΑΑ καταρτίζει σχέδια εκτελεστικών τεχνικών προτύπων σχετικά με τυποποιημένους μορφότυπους, υποδείγματα και διαδικασίες για την παροχή των πληροφοριών που πρέπει να διατίθενται στην ΕΑΚΑΑ σύμφωνα με την παράγραφο 1.
                  Ανατίθεται στην Επιτροπή η εξουσία να εκδίδει τα εκτελεστικά τεχνικά πρότυπα που αναφέρονται στο πρώτο εδάφιο της παρούσας παραγράφου σύμφωνα με το άρθρο 15 του κανονισμού (ΕΕ) αριθ. 1095/2010.».
               
            
                  11)
               
               
                  Το άρθρο 17 αντικαθίσταται από το ακόλουθο κείμενο:
                  «Άρθρο 17
                  1.   Η ΕΑΚΑΑ διατηρεί κεντρική βάση δεδομένων η οποία είναι προσβάσιμη από το κοινό μέσω του διαδικτύου και περιέχει όλους τους διαχειριστές εταιρειών επιχειρηματικού κεφαλαίου που πληρούν τις προϋποθέσεις και οι οποίοι χρησιμοποιούν τον προσδιορισμό “EuVECA” και τις εταιρείες επιχειρηματικού κεφαλαίου που πληρούν τις προϋποθέσεις για τις οποίες οι εν λόγω διαχειριστές χρησιμοποιούν τον εν λόγω προσδιορισμό, καθώς και τις χώρες στις οποίες πραγματοποιείται η εμπορική προώθηση των εν λόγω εταιρειών.
                  2.   Στον ιστότοπό της η ΕΑΚΑΑ παρέχει συνδέσμους προς τις σχετικές πληροφορίες όσον αφορά τρίτες χώρες που πληρούν την απαίτηση που εφαρμόζεται δυνάμει του άρθρου 3 πρώτο εδάφιο στοιχείο δ) σημείο iv).».
               
            
                  12)
               
               
                  Στο άρθρο 18, παρεμβάλλονται οι ακόλουθες παράγραφοι:
                  «1α.   Για τους διαχειριστές που αναφέρονται στο άρθρο 2 παράγραφος 2, η αρμόδια αρχή του κράτους μέλους καταγωγής είναι υπεύθυνη για την εποπτεία της τήρησης και της επάρκειας των ρυθμίσεων και της οργάνωσης του διαχειριστή, ώστε ο εν λόγω διαχειριστής να είναι σε θέση να συμμορφώνεται με τις υποχρεώσεις και τους κανόνες που αφορούν τη σύσταση και τη λειτουργία όλων των υπό τη διαχείρισή του εταιρειών επιχειρηματικού κεφαλαίου που πληρούν τις προϋποθέσεις.
                  1β.   Για εταιρεία επιχειρηματικού κεφαλαίου που πληροί τις προϋποθέσεις η οποία βρίσκεται υπό τη διαχείριση διαχειριστή που αναφέρεται στο άρθρο 2 παράγραφος 2, η αρμόδια αρχή της εταιρείας επιχειρηματικού κεφαλαίου που πληροί τις προϋποθέσεις είναι υπεύθυνη για την εποπτεία της συμμόρφωσης της εταιρείας επιχειρηματικού κεφαλαίου που πληροί τις προϋποθέσεις με τους κανόνες που ορίζονται στα άρθρα 5 και 6 και στο άρθρο 13 παράγραφος 1 στοιχεία γ) και θ). Η αρμόδια αρχή της εταιρείας επιχειρηματικού κεφαλαίου που πληροί τις προϋποθέσεις είναι επίσης υπεύθυνη για την εποπτεία της συμμόρφωσης της εν λόγω εταιρείας με τις υποχρεώσεις που ορίζονται στον κανονισμό ή στην ιδρυτική πράξη της εταιρείας.».
               
            
                  13)
               
               
                  Στο άρθρο 19, προστίθεται το ακόλουθο εδάφιο:
                  «Η ΕΑΚΑΑ διοργανώνει και διεξάγει αξιολογήσεις από ομοτίμους σύμφωνα με το άρθρο 30 του κανονισμού (ΕΕ) αριθ. 1095/2010 προκειμένου να ενισχυθεί η συνοχή των διαδικασιών όσον αφορά τις εξουσίες εποπτείας και έρευνας που εφαρμόζονται από τις αρμόδιες αρχές δυνάμει του παρόντος κανονισμού.».
               
            
                  14)
               
               
                  Το άρθρο 20 τροποποιείται ως εξής:
                  
                              α)
                           
                           
                              στην παράγραφο 2, η ημερομηνία «16 Μαΐου 2015» αντικαθίσταται από την ημερομηνία «2 Μαρτίου 2020»·
                           
                        
                              β)
                           
                           
                              προστίθεται η ακόλουθη παράγραφος:
                              «3.   Οι διαχειριστές που αναφέρονται στο άρθρο 2 παράγραφος 1 συμμορφώνονται ανά πάσα στιγμή με τον παρόντα κανονισμό και φέρουν επίσης νομική ευθύνη για τυχόν παραβιάσεις του παρόντος κανονισμού, μεταξύ άλλων για οποιεσδήποτε απώλειες ή ζημίες απορρέουν από αυτά.
                              Οι διαχειριστές που αναφέρονται στο άρθρο 2 παράγραφος 2 συμμορφώνονται ανά πάσα στιγμή με την οδηγία 2011/61/ΕΕ. Είναι υπεύθυνοι για την εξασφάλιση της συμμόρφωσης με τον παρόντα κανονισμό και φέρουν νομική ευθύνη σύμφωνα με την οδηγία 2011/61/ΕΕ. Οι εν λόγω διαχειριστές φέρουν επίσης νομική ευθύνη για οποιεσδήποτε απώλειες ή ζημίες απορρέουν από την παραβίαση του παρόντος κανονισμού.».
                           
                        
            
                  15)
               
               
                  Το άρθρο 21 τροποποιείται ως εξής:
                  
                              α)
                           
                           
                              η παράγραφος 1 τροποποιείται ως εξής:
                              
                                          i)
                                       
                                       
                                          το εισαγωγικό μέρος αντικαθίσταται από το ακόλουθο κείμενο:
                                          «1.   Με σεβασμό προς την αρχή της αναλογικότητας, η αρμόδια αρχή λαμβάνει τα κατάλληλα μέτρα που αναφέρονται στην παράγραφο 2, κατά περίπτωση, όταν ο διαχειριστής εταιρείας επιχειρηματικού κεφαλαίου που πληροί τις προϋποθέσεις:»·
                                       
                                    
                                          ii)
                                       
                                       
                                          το στοιχείο γ) αντικαθίσταται από το ακόλουθο κείμενο:
                                          
                                                      «γ)
                                                   
                                                   
                                                      χρησιμοποιεί τον προσδιορισμό “EuVECA” αλλά δεν έχει καταχωριστεί σύμφωνα με το άρθρο 14 ή η εταιρεία επιχειρηματικού κεφαλαίου που πληροί τις προϋποθέσεις δεν έχει καταχωριστεί σύμφωνα με το άρθρο 14α,»·
                                                   
                                                
                                    
                                          iii)
                                       
                                       
                                          το στοιχείο ε) αντικαθίσταται από το ακόλουθο κείμενο:
                                          
                                                      «ε)
                                                   
                                                   
                                                      πέτυχε την καταχώρισή του με ψευδείς δηλώσεις ή με οποιοδήποτε άλλο παράτυπο μέσο, κατά παράβαση του άρθρου 14 ή του άρθρου 14α,»·
                                                   
                                                
                                    
                        
                              β)
                           
                           
                              οι παράγραφοι 2, 3 και 4 αντικαθίστανται από το ακόλουθο κείμενο:
                              «2.   Στις περιπτώσεις που αναφέρονται στην παράγραφο 1 η αρμόδια αρχή, κατά περίπτωση:
                              
                                          α)
                                       
                                       
                                          λαμβάνει μέτρα για να εξασφαλίσει ότι ο διαχειριστής της οικείας εταιρείας επιχειρηματικού κεφαλαίου που πληροί τις προϋποθέσεις συμμορφώνεται με τα άρθρα 5 και 6, το άρθρο 7 στοιχεία α) και β) και τα άρθρα 12 έως 14α, κατά περίπτωση,
                                       
                                    
                                          β)
                                       
                                       
                                          απαγορεύει τη χρήση του προσδιορισμού “EuVECA” από τον διαχειριστή της οικείας εταιρείας επιχειρηματικού κεφαλαίου που πληροί τις προϋποθέσεις, και διαγράφει τον εν λόγω διαχειριστή ή την οικεία εταιρεία επιχειρηματικού κεφαλαίου που πληροί τις προϋποθέσεις από το μητρώο.
                                       
                                    3.   Η αρμόδια αρχή που αναφέρεται στην παράγραφο 1 ενημερώνει οποιαδήποτε άλλη αρμόδια αρχή, τις αρμόδιες αρχές οποιωνδήποτε κρατών μελών υποδοχής σύμφωνα με το άρθρο 14 παράγραφος 1 στοιχείο δ) και την ΕΑΚΑΑ χωρίς καθυστέρηση σχετικά με τη διαγραφή διαχειριστή εταιρείας επιχειρηματικού κεφαλαίου που πληροί τις προϋποθέσεις ή τη διαγραφή εταιρείας επιχειρηματικού κεφαλαίου που πληροί τις προϋποθέσεις από το μητρώο.
                              4.   Τα δικαίωμα εμπορικής προώθησης μίας ή περισσότερων εταιρειών επιχειρηματικού κεφαλαίου που πληρούν τις προϋποθέσεις υπό τον προσδιορισμό “EuVECA” στην Ένωση παύει να ισχύει αμέσως με τη λήψη της απόφασης της αρμόδιας αρχής που προβλέπεται στην παράγραφο 2 στοιχείο β).»·
                           
                        
                              γ)
                           
                           
                              προστίθεται η ακόλουθη παράγραφος:
                              «5.   Η αρμόδια αρχή του κράτους μέλους καταγωγής ή του κράτους μέλους υποδοχής, κατά περίπτωση, ενημερώνει σχετικά την ΕΑΚΑΑ χωρίς καθυστέρηση εάν έχει σαφείς και τεκμηριωμένους λόγους να πιστεύει ότι ο διαχειριστής μιας εταιρείας επιχειρηματικού κεφαλαίου που πληροί τις προϋποθέσεις έχει διαπράξει οποιαδήποτε από τις παραβάσεις που αναφέρονται στο άρθρο 21 παράγραφος 1 στοιχεία α) έως θ).
                              Η ΕΑΚΑΑ, σεβόμενη την αρχή της αναλογικότητας, μπορεί να εκδίδει συστάσεις σύμφωνα με το άρθρο 17 του κανονισμού (ΕΕ) αριθ. 1095/2010 με τις οποίες υποδεικνύει στις οικείες αρμόδιες αρχές να λάβουν τα μέτρα που αναφέρονται στην παράγραφο 2 του παρόντος άρθρου ή να απόσχουν από τη λήψη των εν λόγω μέτρων.».
                           
                        
            
                  16)
               
               
                  Παρεμβάλλεται το ακόλουθο άρθρο:
                  «Άρθρο 21α
                  Οι εξουσίες που ανατίθενται στις αρμόδιες αρχές σύμφωνα με την οδηγία 2011/61/ΕΕ, μεταξύ άλλων όσον αφορά την επιβολή κυρώσεων, ασκούνται επίσης σε σχέση με τους διαχειριστές που αναφέρονται στο άρθρο 2 παράγραφος 2 του παρόντος κανονισμού.».
               
            
                  17)
               
               
                  Το άρθρο 26 τροποποιείται ως εξής:
                  
                              α)
                           
                           
                              στην παράγραφο 2 στοιχείο α), η ημερομηνία «22 Ιουλίου 2017» αντικαθίσταται από την ημερομηνία «2 Μαρτίου 2022»·
                           
                        
                              β)
                           
                           
                              προστίθεται η ακόλουθη παράγραφος:
                              «4.   Παράλληλα με τη διαδικασία επανεξέτασης σύμφωνα με το άρθρο 69 της οδηγίας 2011/61/ΕΕ, ιδίως όσον αφορά τους διαχειριστές που έχουν καταχωριστεί σύμφωνα με το άρθρο 3 παράγραφος 2 στοιχείο β) της εν λόγω οδηγίας, η Επιτροπή αναλύει:
                              
                                          α)
                                       
                                       
                                          τη διαχείριση των εταιρειών επιχειρηματικού κεφαλαίου που πληρούν τις προϋποθέσεις και τη σκοπιμότητα της εισαγωγής αλλαγών στο νομικό πλαίσιο, συμπεριλαμβανομένης της καθιέρωσης ενός διαβατηρίου διαχείρισης, και
                                       
                                    
                                          β)
                                       
                                       
                                          την καταλληλότητα του ορισμού της εμπορικής προώθησης για τις εταιρείες επιχειρηματικού κεφαλαίου που πληρούν τις προϋποθέσεις και τον αντίκτυπο του εν λόγω ορισμού και των διαφορετικών εθνικών ερμηνειών του στη λειτουργία και τη βιωσιμότητα των εταιρειών επιχειρηματικού κεφαλαίου που πληρούν τις προϋποθέσεις και στη διασυνοριακή διάθεση των εν λόγω εταιρειών.
                                       
                                    Μετά την εν λόγω επανεξέταση η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο συνοδευόμενη, αν χρειάζεται, από νομοθετική πρόταση.».
                           
                        
            Άρθρο 2
      Ο κανονισμός (ΕΕ) αριθ. 346/2013 τροποποιείται ως εξής:
      
                  1)
               
               
                  Στο άρθρο 2, η παράγραφος 2 αντικαθίσταται από το ακόλουθο κείμενο:
                  «2.   Τα άρθρα 3 έως 6, τα άρθρα 10 και 13, το άρθρο 14 παράγραφος 1 στοιχεία δ), ε) και στ), τα άρθρα 15α έως 20, το άρθρο 21 παράγραφος 3 δεύτερο εδάφιο και τα άρθρα 22 και 22α του παρόντος κανονισμού ισχύουν για τους διαχειριστές οργανισμών συλλογικών επενδύσεων που έχουν λάβει άδεια σύμφωνα με το άρθρο 6 της οδηγίας 2011/61/ΕΕ οι οποίοι διαχειρίζονται χαρτοφυλάκια ταμείων κοινωνικής επιχειρηματικότητας που πληρούν τις προϋποθέσεις και προτίθενται να χρησιμοποιούν τον προσδιορισμό “EuSEF” σε σχέση με την εμπορική προώθηση των εν λόγω ταμείων στην Ένωση.».
               
            
                  2)
               
               
                  Στο άρθρο 3 παράγραφος 1, το πρώτο εδάφιο τροποποιείται ως εξής:
                  
                              α)
                           
                           
                              στο στοιχείο δ), το σημείο ii) αντικαθίσταται από το ακόλουθο κείμενο:
                              
                                          «ii)
                                       
                                       
                                          έχει πρωταρχικό στόχο του την επίτευξη μετρήσιμου, θετικού κοινωνικού αντίκτυπου σύμφωνα με το καταστατικό του, τον κανονισμό του ή οποιοδήποτε άλλο καταστατικό έγγραφο για τη σύσταση της επιχείρησης στην περίπτωση που η επιχείρηση:
                                          
                                                      —
                                                   
                                                   
                                                      παρέχει υπηρεσίες ή αγαθά που δημιουργούν κοινωνική ανταπόδοση,
                                                   
                                                
                                                      —
                                                   
                                                   
                                                      χρησιμοποιεί μέθοδο παραγωγής αγαθών ή υπηρεσιών που ενσωματώνει τον κοινωνικό της στόχο ή
                                                   
                                                
                                                      —
                                                   
                                                   
                                                      παρέχει χρηματοοικονομική στήριξη αποκλειστικά σε κοινωνικές επιχειρήσεις όπως ορίζονται στις δύο πρώτες περιπτώσεις,»·
                                                   
                                                
                                    
                        
                              β)
                           
                           
                              το στοιχείο ια) αντικαθίσταται από το ακόλουθο κείμενο:
                              «ια)   “κράτος μέλος καταγωγής”: το κράτος μέλος στο οποίο ο διαχειριστής ταμείου κοινωνικής επιχειρηματικότητας που πληροί τις προϋποθέσεις έχει την καταστατική έδρα του,»·
                           
                        
                              γ)
                           
                           
                              το στοιχείο ιγ) αντικαθίσταται από το ακόλουθο κείμενο:
                              
                                          «ιγ)
                                       
                                       
                                          “αρμόδια αρχή”:
                                          
                                                      i)
                                                   
                                                   
                                                      για τους διαχειριστές που αναφέρονται στο άρθρο 2 παράγραφος 1 του παρόντος κανονισμού, η αρμόδια αρχή που αναφέρεται στο άρθρο 3 παράγραφος 3 στοιχείο α) της οδηγίας 2011/61/ΕΕ,
                                                   
                                                
                                                      ii)
                                                   
                                                   
                                                      για τους διαχειριστές που αναφέρονται στο άρθρο 2 παράγραφος 2 του παρόντος κανονισμού, η αρμόδια αρχή που αναφέρεται στο άρθρο 7 παράγραφος 1 της οδηγίας 2011/61/ΕΕ,
                                                   
                                                
                                                      iii)
                                                   
                                                   
                                                      για τα ταμεία κοινωνικής επιχειρηματικότητας που πληρούν τις προϋποθέσεις, η αρμόδια αρχή του κράτους μέλους στο οποίο είναι εγκατεστημένο το ταμείο κοινωνικής επιχειρηματικότητας που πληροί τις προϋποθέσεις,»·
                                                   
                                                
                                    
                        
                              δ)
                           
                           
                              προστίθεται το ακόλουθο στοιχείο:
                              «ιδ)   “αρμόδια αρχή του κράτους μέλος υποδοχής”: η αρχή κράτους μέλους, εκτός του κράτους μέλους καταγωγής, στο οποίο προωθείται εμπορικά το ταμείο κοινωνικής επιχειρηματικότητας που πληροί τις προϋποθέσεις.».
                           
                        
            
                  3)
               
               
                  Το άρθρο 11 τροποποιείται ως εξής:
                  
                              α)
                           
                           
                              η παράγραφος 2 αντικαθίσταται από το ακόλουθο κείμενο:
                              «2.   Τόσο τα ταμεία κοινωνικής επιχειρηματικότητας που πληρούν τις προϋποθέσεις και υπόκεινται σε εσωτερική διαχείριση όσο και οι εξωτερικοί διαχειριστές ταμείων κοινωνικής επιχειρηματικότητας που πληρούν τις προϋποθέσεις διαθέτουν αρχικό κεφάλαιο ύψους 50 000 EUR.»·
                           
                        
                              β)
                           
                           
                              προστίθενται οι ακόλουθες παράγραφοι:
                              «3.   Τα ίδια κεφάλαια ανέρχονται ανά πάσα στιγμή τουλάχιστον στο ένα όγδοο των παγίων εξόδων που πραγματοποίησε ο διαχειριστής κατά το προηγούμενο έτος. Η αρμόδια αρχή του κράτους μέλους καταγωγής μπορεί να προσαρμόζει την εν λόγω απαίτηση σε περίπτωση ουσιαστικής μεταβολής στις δραστηριότητες του διαχειριστή σε σχέση με το προηγούμενο έτος. Σε περίπτωση που ο διαχειριστής του ταμείου κοινωνικής επιχειρηματικότητας που πληροί τις προϋποθέσεις δεν έχει συμπληρώσει ένα έτος στο πλαίσιο της δραστηριότητάς του, το απαιτούμενο ποσό ανέρχεται στο ένα όγδοο των παγίων εξόδων που προβλέπονται στο επιχειρηματικό του σχέδιο, εκτός εάν η αρμόδια αρχή του κράτους μέλους καταγωγής απαιτεί προσαρμογή του εν λόγω σχεδίου.
                              4.   Σε περίπτωση που η αξία των ταμείων κοινωνικής επιχειρηματικότητας που πληρούν τις προϋποθέσεις και τα οποία διαχειρίζεται ο διαχειριστής υπερβαίνει τα 250 000 000 EUR, ο διαχειριστής παρέχει πρόσθετο ποσό ιδίων κεφαλαίων. Το εν λόγω πρόσθετο ποσό αντιστοιχεί στο 0,02 % του ποσού κατά το οποίο η συνολική αξία των ταμείων κοινωνικής επιχειρηματικότητας που πληρούν τις προϋποθέσεις υπερβαίνει τα 250 000 000 EUR.
                              5.   Η αρμόδια αρχή του κράτους μέλους καταγωγής μπορεί να επιτρέπει στον διαχειριστή ταμείων κοινωνικής επιχειρηματικότητας να μην παρέχει μέχρι και το 50 % του πρόσθετου ποσού ιδίων κεφαλαίων που αναφέρεται στην παράγραφο 4, εφόσον ο εν λόγω διαχειριστής διαθέτει εγγύηση του ιδίου ποσού από πιστωτικό ίδρυμα ή ασφαλιστική επιχείρηση που έχει την καταστατική του έδρα σε κράτος μέλος ή και σε τρίτη χώρα όπου υπόκειται σε κανόνες προληπτικής εποπτείας που θεωρούνται από την αρμόδια αρχή του κράτους μέλους καταγωγής ισοδύναμοι με τους κανόνες προληπτικής εποπτείας του ενωσιακού δικαίου.
                              6.   Τα ίδια κεφάλαια επενδύονται σε ρευστά ή βραχυχρονίως ρευστοποιήσιμα περιουσιακά στοιχεία και δεν περιλαμβάνουν κερδοσκοπικές θέσεις.».
                           
                        
            
                  4)
               
               
                  Το άρθρο 13 τροποποιείται ως εξής:
                  
                              α)
                           
                           
                              η παράγραφος 2 τροποποιείται ως εξής:
                              
                                          i)
                                       
                                       
                                          το στοιχείο ε) αντικαθίσταται από το ακόλουθο κείμενο:
                                          
                                                      «ε)
                                                   
                                                   
                                                      πληροφορίες σχετικά με τη φύση, την αξία και τον σκοπό των λοιπών επενδύσεων πέραν των ειδικών επενδύσεων στις οποίες αναφέρεται το άρθρο 5 παράγραφος 1,»·
                                                   
                                                
                                    
                                          ii)
                                       
                                       
                                          προστίθεται το ακόλουθο στοιχείο:
                                          
                                                      «στ)
                                                   
                                                   
                                                      περιγραφή του τρόπου με τον οποίο περιβαλλοντικοί και κλιματικοί κίνδυνοι λαμβάνονται υπόψη στην επενδυτική προσέγγιση του ταμείου κοινωνικής επιχειρηματικότητας που πληροί τις προϋποθέσεις.»·
                                                   
                                                
                                    
                        
                              β)
                           
                           
                              προστίθεται η ακόλουθη παράγραφος:
                              «5.   Η αρμόδια αρχή του κράτους μέλους καταγωγής καθιστά διαθέσιμα όλα τα στοιχεία που συγκεντρώνονται βάσει του παρόντος άρθρου στην αρμόδια αρχή κάθε ενδιαφερόμενου ταμείου κοινωνικής επιχειρηματικότητας που πληροί τις προϋποθέσεις, στην αρμόδια αρχή κάθε ενδιαφερόμενου κράτους μέλους υποδοχής και στην ΕΑΚΑΑ, σε εύθετο χρόνο, μέσω της διαδικασίας που αναφέρεται στο άρθρο 23.».
                           
                        
            
                  5)
               
               
                  Στο άρθρο 14 παράγραφος 1, το στοιχείο β) αντικαθίσταται από το ακόλουθο κείμενο:
                  
                              «β)
                           
                           
                              την ποσότητα ιδίων κεφαλαίων που έχει στη διάθεσή του ο εν λόγω διαχειριστής για τη διατήρηση των επαρκών ανθρώπινων και τεχνικών πόρων που είναι απαραίτητοι για την ορθή διαχείριση των ταμείων κοινωνικής επιχειρηματικότητας που πληρούν τις προϋποθέσεις,».
                           
                        
            
                  6)
               
               
                  Το άρθρο 15 τροποποιείται ως εξής:
                  
                              α)
                           
                           
                              στην παράγραφο 1, το στοιχείο ε) διαγράφεται·
                           
                        
                              β)
                           
                           
                              στην παράγραφο 2, το στοιχείο δ) διαγράφεται·
                           
                        
                              γ)
                           
                           
                              προστίθενται οι ακόλουθες παράγραφοι:
                              «4.   Η αρμόδια αρχή του κράτους μέλους καταγωγής ενημερώνει τον διαχειριστή όπως αναφέρεται στην παράγραφο 1 αν έχει καταχωριστεί ως διαχειριστής ταμείου κοινωνικής επιχειρηματικότητας που πληροί τις προϋποθέσεις το αργότερο δύο μήνες μετά την υποβολή από αυτόν όλων των πληροφοριών που αναφέρονται στην εν λόγω παράγραφο.
                              5.   Η καταχώριση σύμφωνα με το παρόν άρθρο αποτελεί καταχώριση για τους σκοπούς του άρθρου 3 παράγραφος 3 της οδηγίας 2011/61/ΕΕ σχετικά με τη διαχείριση ταμείων κοινωνικής επιχειρηματικότητας που πληρούν τις προϋποθέσεις.
                              6.   Ο αναφερόμενος στο παρόν άρθρο διαχειριστής ταμείου κοινωνικής επιχειρηματικότητας που πληροί τις προϋποθέσεις κοινοποιεί στην αρμόδια αρχή του κράτους μέλους καταγωγής τυχόν ουσιώδεις αλλαγές στους όρους της αρχικής του καταχώρισης σύμφωνα με το παρόν άρθρο πριν τεθούν σε ισχύ οι αλλαγές αυτές.
                              Εάν η αρμόδια αρχή του κράτους μέλους καταγωγής αποφασίσει να επιβάλει περιορισμούς ή να απορρίψει τις αλλαγές που αναφέρονται στο πρώτο εδάφιο, ενημερώνει σχετικά τον διαχειριστή του ταμείου κοινωνικής επιχειρηματικότητας που πληροί τις προϋποθέσεις εντός ενός μήνα από την παραλαβή της κοινοποίησης των εν λόγω αλλαγών. Η αρμόδια αρχή μπορεί να παρατείνει την εν λόγω προθεσμία έως και κατά έναν μήνα εάν θεωρεί ότι αυτό είναι αναγκαίο λόγω των ειδικών περιστάσεων της υπόθεσης, αφού απευθύνει σχετική κοινοποίηση στον διαχειριστή του ταμείου κοινωνικής επιχειρηματικότητας που πληροί τις προϋποθέσεις. Εάν η οικεία αρμόδια αρχή δεν αντιταχθεί στις αλλαγές εντός της σχετικής περιόδου εκτίμησης, οι αλλαγές αυτές μπορούν να τίθενται σε εφαρμογή.
                              7.   Προκειμένου να διασφαλιστεί η ομοιόμορφη εφαρμογή του παρόντος άρθρου, η ΕΑΚΑΑ δύναται να καταρτίζει σχέδια ρυθμιστικών τεχνικών προτύπων προκειμένου να καθορίσει περαιτέρω τις πληροφορίες που πρέπει να παρέχονται στις αρμόδιες αρχές με την αίτηση καταχώρισης όπως ορίζεται στην παράγραφο 1 και να καθορίσει περαιτέρω τις προϋποθέσεις που ορίζονται στην παράγραφο 2.
                              Ανατίθεται στην Επιτροπή η εξουσία να συμπληρώνει τον παρόντα κανονισμό με την έκδοση των ρυθμιστικών τεχνικών προτύπων που αναφέρονται στο πρώτο εδάφιο της παρούσας παραγράφου σύμφωνα με τα άρθρα 10 έως 14 του κανονισμού (ΕΕ) αριθ. 1095/2010.
                              8.   Προκειμένου να διασφαλιστεί η ομοιόμορφη εφαρμογή του παρόντος άρθρου, η ΕΑΚΑΑ δύναται να καταρτίζει σχέδια εκτελεστικών τεχνικών προτύπων σχετικά με τυποποιημένους μορφότυπους, υποδείγματα και διαδικασίες για την παροχή πληροφοριών στις αρμόδιες αρχές με την αίτηση καταχώρισης της παραγράφου 1, καθώς και σχετικά με τις προϋποθέσεις της παραγράφου 2.
                              Ανατίθεται στην Επιτροπή η εξουσία να εκδίδει τα εκτελεστικά τεχνικά πρότυπα που αναφέρονται στο πρώτο εδάφιο της παρούσας παραγράφου σύμφωνα με το άρθρο 15 του κανονισμού (ΕΕ) αριθ. 1095/2010.
                              9.   Η ΕΑΚΑΑ διοργανώνει και διεξάγει αξιολογήσεις από ομοτίμους σύμφωνα με το άρθρο 30 του κανονισμού (ΕΕ) αριθ. 1095/2010 προκειμένου να ενισχυθεί η συνοχή των διαδικασιών καταχώρισης που διενεργούνται από τις αρμόδιες αρχές δυνάμει του παρόντος κανονισμού.».
                           
                        
            
                  7)
               
               
                  Παρεμβάλλονται τα ακόλουθα άρθρα:
                  «Άρθρο 15α
                  1.   Οι διαχειριστές οργανισμών συλλογικών επενδύσεων που έχουν λάβει άδεια σύμφωνα με το άρθρο 6 της οδηγίας 2011/61/ΕΕ υποβάλλουν αίτηση καταχώρισης των ταμείων κοινωνικής επιχειρηματικότητας που πληρούν τις προϋποθέσεις για τα οποία προτίθενται να χρησιμοποιούν την ονομασία “EuSEF”.
                  2.   Η αίτηση καταχώρισης που αναφέρεται στην παράγραφο 1 υποβάλλεται στην αρμόδια αρχή του ταμείου κοινωνικής επιχειρηματικότητας που πληροί τις προϋποθέσεις και περιλαμβάνει τα ακόλουθα:
                  
                              α)
                           
                           
                              τον κανονισμό ή τα καταστατικά έγγραφα του ταμείου κοινωνικής επιχειρηματικότητας που πληροί τις προϋποθέσεις,
                           
                        
                              β)
                           
                           
                              τις πληροφορίες για την ταυτότητα του θεματοφύλακα,
                           
                        
                              γ)
                           
                           
                              τις πληροφορίες που αναφέρονται στο άρθρο 15 παράγραφος 1,
                           
                        
                              δ)
                           
                           
                              κατάλογο των κρατών μελών όπου οι διαχειριστές που αναφέρονται στην παράγραφο 1 έχουν συστήσει ή προτίθενται να συστήσουν ταμεία κοινωνικής επιχειρηματικότητας που πληρούν τις προϋποθέσεις.
                           
                        Για τους σκοπούς του στοιχείου γ) του πρώτου εδαφίου, οι πληροφορίες σχετικά με τις ρυθμίσεις που πραγματοποιούνται για τη συμμόρφωση προς τις απαιτήσεις του κεφαλαίου ΙΙ αναφέρονται στις ρυθμίσεις που πραγματοποιούνται για τη συμμόρφωση με τα άρθρα 5, 6 και 10, το άρθρο 13 παράγραφος 2 και το άρθρο 14 παράγραφος 1 στοιχεία δ), ε) και στ).
                  3.   Στην περίπτωση που η αρμόδια αρχή ταμείου κοινωνικής επιχειρηματικότητας που πληροί τις προϋποθέσεις είναι διαφορετική από την αρμόδια αρχή του κράτους μέλους καταγωγής, η αρμόδια αρχή του ταμείου κοινωνικής επιχειρηματικότητας που πληροί τις προϋποθέσεις ζητεί να ενημερωθεί από την αρμόδια αρχή του κράτους μέλους καταγωγής σχετικά με το κατά πόσο το ταμείο κοινωνικής επιχειρηματικότητας που πληροί τις προϋποθέσεις εμπίπτει στο πεδίο εφαρμογής της εξουσιοδότησης του διαχειριστή να διαχειρίζεται ΟΕΕ και σχετικά με το κατά πόσο πληρούνται οι προϋποθέσεις του άρθρου 15 παράγραφος 2 στοιχείο α).
                  Η αρμόδια αρχή του ταμείου κοινωνικής επιχειρηματικότητας που πληροί τις προϋποθέσεις μπορεί επίσης να ζητήσει από την αρμόδια αρχή του κράτους μέλους καταγωγής διευκρινίσεις και πληροφορίες σχετικά με την τεκμηρίωση που αναφέρεται στην παράγραφο 2.
                  Η αρμόδια αρχή του κράτους μέλους καταγωγής απαντά εντός ενός μήνα από την ημερομηνία παραλαβής της αίτησης που υπέβαλε η αρμόδια αρχή του ταμείου κοινωνικής επιχειρηματικότητας που πληροί τις προϋποθέσεις.
                  4.   Οι διαχειριστές που αναφέρονται στην παράγραφο 1 δεν υποχρεούνται να παρέχουν πληροφορίες ή έγγραφα τα οποία έχουν ήδη παράσχει δυνάμει της οδηγίας 2011/61/ΕΕ.
                  5.   Αφού αξιολογήσει την τεκμηρίωση που έλαβε σύμφωνα με την παράγραφο 2 και αφού λάβει τυχόν διευκρινίσεις και πληροφορίες που αναφέρονται στην παράγραφο 3, η αρμόδια αρχή του ταμείου κοινωνικής επιχειρηματικότητας που πληροί τις προϋποθέσεις καταχωρίζει ένα ταμείο ως ταμείο κοινωνικής επιχειρηματικότητας που πληροί τις προϋποθέσεις αν ο διαχειριστής του εν λόγω ταμείου πληροί τους όρους που προβλέπονται στο άρθρο 15 παράγραφος 2.
                  6.   Η αρμόδια αρχή ταμείου κοινωνικής επιχειρηματικότητας που πληροί τις προϋποθέσεις ενημερώνει τον διαχειριστή που αναφέρεται στην παράγραφο 1 αν το εν λόγω ταμείο έχει καταχωριστεί ως ταμείο κοινωνικής επιχειρηματικότητας που πληροί τις προϋποθέσεις το αργότερο δύο μήνες μετά την υποβολή από τον εν λόγω διαχειριστή όλης της τεκμηρίωσης που αναφέρεται στην παράγραφο 2.
                  7.   Η καταχώριση σύμφωνα με το παρόν άρθρο ισχύει σε ολόκληρο το έδαφος της Ένωσης και επιτρέπει την εμπορική προώθηση των εν λόγω ταμείων με τον προσδιορισμό “EuSEF” σε ολόκληρη την Ένωση.
                  8.   Προκειμένου να διασφαλιστεί η ομοιόμορφη εφαρμογή του παρόντος άρθρου, η ΕΑΚΑΑ δύναται να καταρτίζει σχέδια ρυθμιστικών τεχνικών προτύπων προκειμένου να καθορίσει περαιτέρω τις πληροφορίες που πρέπει να παρέχονται στις αρμόδιες αρχές σύμφωνα με την παράγραφο 2.
                  Ανατίθεται στην Επιτροπή η εξουσία να συμπληρώνει τον παρόντα κανονισμό με την έκδοση των ρυθμιστικών τεχνικών προτύπων που αναφέρονται στο πρώτο εδάφιο της παρούσας παραγράφου σύμφωνα με τα άρθρα 10 έως 14 του κανονισμού (ΕΕ) αριθ. 1095/2010.
                  9.   Προκειμένου να διασφαλιστεί η ομοιόμορφη εφαρμογή του παρόντος άρθρου, η ΕΑΚΑΑ δύναται να καταρτίζει σχέδια εκτελεστικών τεχνικών προτύπων σχετικά με τυποποιημένους μορφότυπους, υποδείγματα και διαδικασίες για την παροχή πληροφοριών στις αρμόδιες αρχές σύμφωνα με την παράγραφο 2.
                  Ανατίθεται στην Επιτροπή η εξουσία να εκδίδει τα εκτελεστικά τεχνικά πρότυπα που αναφέρονται στο πρώτο εδάφιο της παρούσας παραγράφου σύμφωνα με το άρθρο 15 του κανονισμού (ΕΕ) αριθ. 1095/2010.
                  10.   Η ΕΑΚΑΑ διοργανώνει και διεξάγει αξιολογήσεις από ομοτίμους σύμφωνα με το άρθρο 30 του κανονισμού (ΕΕ) αριθ. 1095/2010 προκειμένου να ενισχυθεί η συνοχή των διαδικασιών καταχώρισης που διενεργούνται από τις αρμόδιες αρχές δυνάμει του παρόντος κανονισμού.
                  Άρθρο 15β
                  Τα κράτη μέλη διασφαλίζουν ότι οποιαδήποτε άρνηση καταχώρισης διαχειριστή που αναφέρεται στο άρθρο 15 ή ταμείου που αναφέρεται στο άρθρο 15α τεκμηριώνεται, κοινοποιείται στους διαχειριστές που αναφέρονται στα εν λόγω άρθρα και υπόκειται σε δικαίωμα προσφυγής ενώπιον εθνικής δικαστικής, διοικητικής ή άλλης αρχής. Το εν λόγω δικαίωμα προσφυγής ισχύει επίσης και όσον αφορά την καταχώριση όταν δεν έχει ληφθεί απόφαση επί της καταχώρισης εντός δύο μηνών από την υποβολή όλων των απαιτούμενων πληροφοριών από τον εν λόγω διαχειριστή. Τα κράτη μέλη μπορούν να απαιτούν από διαχειριστή να εξαντλεί κάθε προκαταρκτική διοικητική προσφυγή που προβλέπεται από το εθνικό δίκαιο προτού ασκήσει το ανωτέρω δικαίωμα προσφυγής.».
               
            
                  8)
               
               
                  Στο άρθρο 17, οι παράγραφοι 1 και 2 αντικαθίστανται από το ακόλουθο κείμενο:
                  «1.   Η αρμόδια αρχή του κράτους μέλους καταγωγής κοινοποιεί στις αρμόδιες αρχές των κρατών μελών υποδοχής, καθώς και στην ΕΑΚΑΑ, αμέσως κάθε καταχώριση ή διαγραφή ενός διαχειριστή ταμείου κοινωνικής επιχειρηματικότητας που πληροί τις προϋποθέσεις από το μητρώο, κάθε προσθήκη ή διαγραφή ενός ταμείου κοινωνικής επιχειρηματικότητας που πληροί τις προϋποθέσεις από το μητρώο και κάθε προσθήκη ή διαγραφή ενός κράτους μέλους από τη λίστα κρατών μελών στα οποία ο διαχειριστής ταμείου κοινωνικής επιχειρηματικότητας που πληροί τις προϋποθέσεις προτίθεται να προωθήσει εμπορικά τα εν λόγω ταμεία.
                  Για τους σκοπούς του πρώτου εδαφίου, η αρμόδια αρχή ενός ταμείου κοινωνικής επιχειρηματικότητας που πληροί τις προϋποθέσεις το οποίο έχει καταχωριστεί σύμφωνα με το άρθρο 15α κοινοποιεί αμέσως στην αρμόδια αρχή του κράτους μέλους καταγωγής, στις αρμόδιες αρχές των κρατών μελών υποδοχής και στην ΕΑΚΑΑ κάθε προσθήκη ή διαγραφή ταμείου κοινωνικής επιχειρηματικότητας που πληροί τις προϋποθέσεις από το μητρώο ή κάθε προσθήκη ή διαγραφή κράτους μέλους από τη λίστα κρατών μελών στα οποία ο διαχειριστής του εν λόγω ταμείου κοινωνικής επιχειρηματικότητας που πληροί τις προϋποθέσεις προτίθεται να προωθήσει εμπορικά το εν λόγω ταμείο.
                  2.   Οι αρμόδιες αρχές των κρατών μελών υποδοχής δεν επιβάλλουν στους διαχειριστές ταμείων κοινωνικής επιχειρηματικότητας που πληρούν τις προϋποθέσεις οποιεσδήποτε απαιτήσεις ή διοικητικές διαδικασίες σχετικά με την εμπορική προώθηση των ταμείων κοινωνικής επιχειρηματικότητάς τους που πληρούν τις προϋποθέσεις και δεν απαιτούν οποιαδήποτε έγκριση της εμπορικής προώθησης πριν από την έναρξή της. Οι εν λόγω απαιτήσεις ή διοικητικές διαδικασίες περιλαμβάνουν τα τέλη και λοιπές χρεώσεις.».
               
            
                  9)
               
               
                  Παρεμβάλλεται το ακόλουθο άρθρο:
                  «Άρθρο 17α
                  1.   Για τη διοργάνωση και τη διεξαγωγή αξιολογήσεων από ομοτίμους σύμφωνα με το άρθρο 15 παράγραφος 9 και το άρθρο 15α παράγραφος 10, η αρμόδια αρχή του κράτους μέλους καταγωγής ή, αν πρόκειται για διαφορετική αρχή, η αρμόδια αρχή του ταμείου κοινωνικής επιχειρηματικότητας που πληροί τις προϋποθέσεις εξασφαλίζει ότι οι τελικές πληροφορίες βάσει των οποίων πραγματοποιήθηκε η καταχώριση, όπως ορίζεται στο άρθρο 15 παράγραφοι 1 και 2 και στο άρθρο 15α παράγραφος 2, διατίθενται στην ΕΑΚΑΑ σε εύθετο χρόνο μετά την καταχώριση. Οι εν λόγω πληροφορίες διατίθενται μέσω της διαδικασίας που αναφέρεται στο άρθρο 23.
                  2.   Προκειμένου να διασφαλιστεί η ομοιόμορφη εφαρμογή του παρόντος άρθρου, η ΕΑΚΑΑ δύναται να καταρτίζει σχέδια ρυθμιστικών τεχνικών προτύπων προκειμένου να καθορίσει περαιτέρω τις πληροφορίες που πρέπει να διατίθενται στην ΕΑΚΑΑ σύμφωνα με την παράγραφο 1.
                  Ανατίθεται στην Επιτροπή η εξουσία να συμπληρώνει τον παρόντα κανονισμό με την έκδοση των ρυθμιστικών τεχνικών προτύπων που αναφέρονται στο πρώτο εδάφιο της παρούσας παραγράφου σύμφωνα με τα άρθρα 10 έως 14 του κανονισμού (ΕΕ) αριθ. 1095/2010.
                  3.   Προκειμένου να διασφαλιστεί η ομοιόμορφη εφαρμογή του παρόντος άρθρου, η ΕΑΚΑΑ καταρτίζει σχέδια εκτελεστικών τεχνικών προτύπων σχετικά με τυποποιημένους μορφότυπους, υποδείγματα και διαδικασίες για την παροχή των πληροφοριών που πρέπει να διατίθενται στην ΕΑΚΑΑ σύμφωνα με την παράγραφο 1.
                  Ανατίθεται στην Επιτροπή η εξουσία να εκδίδει τα εκτελεστικά τεχνικά πρότυπα που αναφέρονται στο πρώτο εδάφιο της παρούσας παραγράφου σύμφωνα με το άρθρο 15 του κανονισμού (ΕΕ) αριθ. 1095/2010.».
               
            
                  10)
               
               
                  Το άρθρο 18 αντικαθίσταται από το ακόλουθο κείμενο:
                  «Άρθρο 18
                  1.   Η ΕΑΚΑΑ διατηρεί κεντρική βάση δεδομένων η οποία είναι προσβάσιμη από το κοινό μέσω του διαδικτύου και περιέχει όλους τους διαχειριστές ταμείων κοινωνικής επιχειρηματικότητας που πληρούν τις προϋποθέσεις και οι οποίοι χρησιμοποιούν τον προσδιορισμό “EuSEF” και τα ταμεία κοινωνικής επιχειρηματικότητας που πληρούν τις προϋποθέσεις για τα οποία οι εν λόγω διαχειριστές χρησιμοποιούν τον εν λόγω προσδιορισμό, καθώς και τις χώρες στις οποίες πραγματοποιείται η εμπορική προώθηση των εν λόγω ταμείων.
                  2.   Στον ιστότοπό της η ΕΑΚΑΑ παρέχει συνδέσμους προς τις σχετικές πληροφορίες όσον αφορά τρίτες χώρες που πληρούν την απαίτηση που εφαρμόζεται δυνάμει του άρθρου 3 παράγραφος 1 πρώτο εδάφιο στοιχείο δ) σημείο v).».
               
            
                  11)
               
               
                  Στο άρθρο 19, παρεμβάλλονται οι ακόλουθες παράγραφοι:
                  «1α.   Για τους διαχειριστές που αναφέρονται στο άρθρο 2 παράγραφος 2, η αρμόδια αρχή του κράτους μέλους καταγωγής είναι υπεύθυνη για την εποπτεία της τήρησης και της επάρκειας των ρυθμίσεων και της οργάνωσης του διαχειριστή, ώστε ο εν λόγω διαχειριστής να είναι σε θέση να συμμορφώνεται με τις υποχρεώσεις και τους κανόνες που αφορούν τη σύσταση και τη λειτουργία όλων των υπό τη διαχείρισή του ταμείων κοινωνικής επιχειρηματικότητας που πληρούν τις προϋποθέσεις.
                  1β.   Για τα ταμεία κοινωνικής επιχειρηματικότητας που πληρούν τις προϋποθέσεις και βρίσκονται υπό τη διαχείριση διαχειριστή που αναφέρεται στο άρθρο 2 παράγραφος 2, η αρμόδια αρχή του ταμείου κοινωνικής επιχειρηματικότητας που πληροί τις προϋποθέσεις είναι υπεύθυνη για την εποπτεία της συμμόρφωσης του ταμείου κοινωνικής επιχειρηματικότητας που πληροί τις προϋποθέσεις με τους κανόνες που ορίζονται στα άρθρα 5 και 6 και στο άρθρο 14 παράγραφος 1 στοιχεία γ) και θ). Η αρμόδια αρχή του ταμείου κοινωνικής επιχειρηματικότητας που πληροί τις προϋποθέσεις είναι επίσης υπεύθυνη για την εποπτεία της συμμόρφωσης του εν λόγω ταμείου με τις υποχρεώσεις που ορίζονται στον κανονισμό ή στα καταστατικά έγγραφα του ταμείου.».
               
            
                  12)
               
               
                  Στο άρθρο 20, προστίθεται το ακόλουθο εδάφιο:
                  «Η ΕΑΚΑΑ διοργανώνει και διεξάγει αξιολογήσεις από ομοτίμους σύμφωνα με το άρθρο 30 του κανονισμού (ΕΕ) αριθ. 1095/2010 προκειμένου να ενισχυθεί η συνοχή των διαδικασιών όσον αφορά τις εξουσίες εποπτείας και έρευνας που εφαρμόζονται από τις αρμόδιες αρχές δυνάμει του παρόντος κανονισμού.».
               
            
                  13)
               
               
                  Το άρθρο 21 τροποποιείται ως εξής:
                  
                              α)
                           
                           
                              στην παράγραφο 2, η ημερομηνία «16 Μαΐου 2015» αντικαθίσταται από την ημερομηνία «2 Μαρτίου 2020»·
                           
                        
                              β)
                           
                           
                              προστίθεται η ακόλουθη παράγραφος:
                              «3.   Οι διαχειριστές που αναφέρονται στο άρθρο 2 παράγραφος 1 συμμορφώνονται ανά πάσα στιγμή με τον παρόντα κανονισμό και φέρουν επίσης νομική ευθύνη για τυχόν παραβιάσεις του παρόντος κανονισμού, μεταξύ άλλων για οποιεσδήποτε απώλειες ή ζημίες απορρέουν από αυτά.
                              Οι διαχειριστές που αναφέρονται στο άρθρο 2 παράγραφος 2 συμμορφώνονται ανά πάσα στιγμή με την οδηγία 2011/61/ΕΕ. Είναι υπεύθυνοι για την εξασφάλιση της συμμόρφωσης με τον παρόντα κανονισμό και φέρουν νομική ευθύνη σύμφωνα με την οδηγία 2011/61/ΕΕ. Οι εν λόγω διαχειριστές φέρουν επίσης νομική ευθύνη για οποιεσδήποτε απώλειες ή ζημίες απορρέουν από την παραβίαση του παρόντος κανονισμού.».
                           
                        
            
                  14)
               
               
                  Το άρθρο 22 τροποποιείται ως εξής:
                  
                              α)
                           
                           
                              η παράγραφος 1 τροποποιείται ως εξής:
                              
                                          i)
                                       
                                       
                                          το εισαγωγικό μέρος αντικαθίσταται από το ακόλουθο κείμενο:
                                          «1.   Με σεβασμό προς την αρχή της αναλογικότητας, η αρμόδια αρχή λαμβάνει τα κατάλληλα μέτρα που αναφέρονται στην παράγραφο 2, κατά περίπτωση, εάν ο διαχειριστής του ταμείου κοινωνικής επιχειρηματικότητας που πληροί τις προϋποθέσεις:»·
                                       
                                    
                                          ii)
                                       
                                       
                                          το στοιχείο γ) αντικαθίσταται από το ακόλουθο κείμενο:
                                          
                                                      «γ)
                                                   
                                                   
                                                      χρησιμοποιεί την ονομασία “EuSEF” αλλά δεν έχει καταχωριστεί σύμφωνα με το άρθρο 15 ή το ταμείο κοινωνικής επιχειρηματικότητας που πληροί τις προϋποθέσεις δεν έχει καταχωριστεί σύμφωνα με το άρθρο 15α,»·
                                                   
                                                
                                    
                                          iii)
                                       
                                       
                                          το στοιχείο ε) αντικαθίσταται από το ακόλουθο κείμενο:
                                          
                                                      «ε)
                                                   
                                                   
                                                      έχει πετύχει καταχώριση μέσω ψευδών δηλώσεων ή οποιωνδήποτε άλλων παράτυπων τρόπων, κατά παράβαση του άρθρου 15 ή του άρθρου 15α,»·
                                                   
                                                
                                    
                        
                              β)
                           
                           
                              οι παράγραφοι 2, 3 και 4 αντικαθίσταται από το ακόλουθο κείμενο:
                              «2.   Στις περιπτώσεις που αναφέρονται στην παράγραφο 1 η αρμόδια αρχή, κατά περίπτωση:
                              
                                          α)
                                       
                                       
                                          λαμβάνει μέτρα για να εξασφαλίσει ότι ο διαχειριστής του οικείου ταμείου κοινωνικής επιχειρηματικότητας που πληροί τις προϋποθέσεις συμμορφώνεται με τα άρθρα 5 και 6, το άρθρο 7 στοιχεία α) και β) και τα άρθρα 13 έως 15α, κατά περίπτωση,
                                       
                                    
                                          β)
                                       
                                       
                                          απαγορεύει τη χρήση του προσδιορισμού “EuSEF” από τον διαχειριστή του οικείου ταμείου κοινωνικής επιχειρηματικότητας που πληροί τις προϋποθέσεις, και διαγράφει τον εν λόγω διαχειριστή ή το οικείο ταμείο κοινωνικής επιχειρηματικότητας που πληροί τις προϋποθέσεις από το μητρώο.
                                       
                                    3.   Η αρμόδια αρχή που αναφέρεται στην παράγραφο 1 ενημερώνει οποιαδήποτε άλλη αρμόδια αρχή, τις αρμόδιες αρχές οποιωνδήποτε κρατών μελών υποδοχής σύμφωνα με το άρθρο 15 παράγραφος 1 στοιχείο δ) και την ΕΑΚΑΑ χωρίς καθυστέρηση σχετικά με τη διαγραφή διαχειριστή ταμείου κοινωνικής επιχειρηματικότητας που πληροί τις προϋποθέσεις ή τη διαγραφή ταμείου κοινωνικής επιχειρηματικότητας που πληροί τις προϋποθέσεις από το μητρώο.
                              4.   Τα δικαίωμα εμπορικής προώθησης ενός ή περισσότερων ταμείων κοινωνικής επιχειρηματικότητας που πληρούν τις προϋποθέσεις υπό τον προσδιορισμό “EuSEF” στην Ένωση παύει να ισχύει αμέσως με τη λήψη της απόφασης της αρμόδιας αρχής που προβλέπεται στην παράγραφο 2 στοιχείο β).»·
                           
                        
                              γ)
                           
                           
                              προστίθεται η ακόλουθη παράγραφος:
                              «5.   Η αρμόδια αρχή του κράτους μέλους καταγωγής ή του κράτους μέλους υποδοχής, κατά περίπτωση, ενημερώνει σχετικά την ΕΑΚΑΑ χωρίς καθυστέρηση εάν έχει σαφείς και τεκμηριωμένους λόγους να πιστεύει ότι ο διαχειριστής ενός ταμείου κοινωνικής επιχειρηματικότητας που πληροί τις προϋποθέσεις έχει διαπράξει οποιαδήποτε από τις παραβάσεις που αναφέρονται στην παράγραφο 1 στοιχεία α) έως θ).
                              Η ΕΑΚΑΑ, σεβόμενη την αρχή της αναλογικότητας, μπορεί να εκδίδει συστάσεις σύμφωνα με το άρθρο 17 του κανονισμού (ΕΕ) αριθ. 1095/2010 με τις οποίες υποδεικνύει στις οικείες αρμόδιες αρχές να λάβουν τα μέτρα που αναφέρονται στην παράγραφο 2 του παρόντος άρθρου ή να απόσχουν από τη λήψη των εν λόγω μέτρων.».
                           
                        
            
                  15)
               
               
                  Παρεμβάλλεται το ακόλουθο άρθρο:
                  «Άρθρο 22α
                  Οι εξουσίες που ανατίθενται στις αρμόδιες αρχές σύμφωνα με την οδηγία 2011/61/ΕΕ, μεταξύ άλλων όσον αφορά την επιβολή κυρώσεων, ασκούνται επίσης σε σχέση με τους διαχειριστές που αναφέρονται στο άρθρο 2 παράγραφος 2 του παρόντος κανονισμού.».
               
            
                  16)
               
               
                  Το άρθρο 27 τροποποιείται ως εξής:
                  
                              α)
                           
                           
                              στην παράγραφο 2 στοιχείο α), η ημερομηνία «22 Ιουλίου 2017» αντικαθίσταται από την ημερομηνία «2 Μαρτίου 2022»·
                           
                        
                              β)
                           
                           
                              προστίθεται η ακόλουθη παράγραφος:
                              «4.   Παράλληλα με τη διαδικασία επανεξέτασης σύμφωνα με το άρθρο 69 της οδηγίας 2011/61/ΕΕ, ιδίως όσον αφορά τους διαχειριστές που έχουν καταχωριστεί σύμφωνα με το άρθρο 3 παράγραφος 2 στοιχείο β) της εν λόγω οδηγίας, η Επιτροπή αναλύει:
                              
                                          α)
                                       
                                       
                                          τη διαχείριση των ταμείων κοινωνικής επιχειρηματικότητας που πληρούν τις προϋποθέσεις και τη σκοπιμότητα της εισαγωγής αλλαγών στο νομικό πλαίσιο, συμπεριλαμβανομένης της καθιέρωσης ενός διαβατηρίου διαχείρισης, και
                                       
                                    
                                          β)
                                       
                                       
                                          την καταλληλότητα του ορισμού της εμπορικής προώθησης για τα ταμεία κοινωνικής επιχειρηματικότητας που πληρούν τις προϋποθέσεις και τον αντίκτυπο του εν λόγω ορισμού και των διαφορετικών εθνικών ερμηνειών του στη λειτουργία και τη βιωσιμότητα των ταμείων κοινωνικής επιχειρηματικότητας που πληρούν τις προϋποθέσεις και στη διασυνοριακή διάθεση των εν λόγω ταμείων.
                                       
                                    Μετά την εν λόγω επανεξέταση η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο συνοδευόμενη, αν χρειάζεται, από νομοθετική πρόταση.».
                           
                        
            Άρθρο 3
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      Εφαρμόζεται από την 1η Μαρτίου 2018.
      Το άρθρο 10 παράγραφοι 2 έως 6 και το άρθρο 13 παράγραφος 1 στοιχείο β) του κανονισμού (ΕΕ) αριθ. 345/2013, όπως τροποποιείται από τον παρόντα κανονισμό, καθώς και το άρθρο 11 παράγραφοι 2 έως 6 και το άρθρο 14 παράγραφος 1 στοιχείο β) του κανονισμού (ΕΕ) αριθ. 346/2013, όπως τροποποιείται από τον παρόντα κανονισμό, δεν εφαρμόζονται στους ήδη υφιστάμενους κατά την 1η Μαρτίου 2018 διαχειριστές όσον αφορά εταιρείες επιχειρηματικού κεφαλαίου που πληρούν τις προϋποθέσεις και ταμεία κοινωνικής επιχειρηματικότητας που πληρούν τις προϋποθέσεις για τη διάρκεια των εν λόγω εταιρειών και ταμείων. Οι εν λόγω διαχειριστές διασφαλίζουν ότι είναι σε θέση να αποδείξουν ανά πάσα στιγμή την επάρκεια των ιδίων κεφαλαίων τους για τη διατήρηση της λειτουργικής συνέχειας.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Στρασβούργο, 25 Οκτωβρίου 2017.
         
            
               Για το Ευρωπαϊκό Κοινοβούλιο
            
            
               Ο Πρόεδρος
            
            A. TAJANI
         
         
            
               Για το Συμβούλιο
            
            
               Ο Πρόεδρος
            
            M. MAASIKAS
         
      
      
         (1)  ΕΕ C 394 της 26.10.2016, σ. 2.
      
         (2)  ΕΕ C 75 της 10.3.2017, σ. 48.
      
         (3)  Θέση του Ευρωπαϊκού Κοινοβουλίου της 14ης Σεπτεμβρίου 2017 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 9ης Οκτωβρίου 2017.
      
         (4)  Κανονισμός (ΕΕ) αριθ. 345/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τις ευρωπαϊκές εταιρείες επιχειρηματικού κεφαλαίου (ΕΕ L 115 της 25.4.2013, σ. 1).
      
         (5)  Κανονισμός (ΕΕ) αριθ. 346/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τα ευρωπαϊκά ταμεία κοινωνικής επιχειρηματικότητας (ΕΕ L 115 της 25.4.2013, σ. 18).
      
         (6)  Οδηγία 2011/61/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, σχετικά με τους διαχειριστές οργανισμών εναλλακτικών επενδύσεων και για την τροποποίηση των οδηγιών 2003/41/ΕΚ και 2009/65/ΕΚ και των κανονισμών (ΕΚ) αριθ. 1060/2009 και (ΕΕ) αριθ. 1095/2010 (ΕΕ L 174 της 1.7.2011, σ. 1).
      
         (7)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
      
         (8)  Κανονισμός (ΕΕ) αριθ. 651/2014 της Επιτροπής, της 17ης Ιουνίου 2014, για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (ΕΕ L 187 της 26.6.2014, σ. 1).